title: 2012/715/EU: Provedbena odluka Komisije od 22. studenoga 2012. o uspostavi popisa trećih zemalja s regulatornim okvirom primjenjivim na djelatne tvari za lijekove za humanu primjenu i odgovarajućim kontrolnim i provedbenim aktivnostima kojima se osigurava zaštita javnog zdravlja jednakovrijedna onoj u Uniji, u skladu s Direktivom 2001/83/EZ Europskog parlamenta i Vijeća  Tekst značajan za EGP

text:
               15/Sv. 27

               HR

               Službeni list Europske unije

               36

         32012D0715

               L 325/15

               SLUŽBENI LIST EUROPSKE UNIJE

         PROVEDBENA ODLUKA KOMISIJE
   od 22. studenoga 2012.
   o uspostavi popisa trećih zemalja s regulatornim okvirom primjenjivim na djelatne tvari za lijekove za humanu primjenu i odgovarajućim kontrolnim i provedbenim aktivnostima kojima se osigurava zaštita javnog zdravlja jednakovrijedna onoj u Uniji, u skladu s Direktivom 2001/83/EZ Europskog parlamenta i Vijeća
   (Tekst značajan za EGP)
   (2012/715/EU)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Direktivu 2001/83/EZ Europskog parlamenta i Vijeća od 6. studenoga 2001. o zakoniku Zajednice o lijekovima za humanu primjenu (1), a posebno njezin članak 111.b stavak 1.,
   budući da:

               (1)

               U skladu s člankom 111.b stavkom 1. Direktive 2001/83/EZ, treća zemlja može zatražiti od Komisije da procijeni osiguravaju li njezin regulatorni okvir primjenjiv na djelatne tvari koje se izvoze u Uniju i odgovarajuće kontrolne i provedbene aktivnosti zaštitu javnog zdravlja jednakovrijednu onoj u Uniji, u svrhu uključivanja na popis trećih zemalja koje osiguravaju jednakovrijednu zaštitu javnog zdravlja.

               (2)

               Švicarska je pismom od 4. travnja 2012. zatražila da je se uključi na popis u skladu s člankom 111.b stavkom 1. Direktive 2001/83/EZ. Procjena jednakovrijednosti koju je provela Komisija potvrdila je da su zahtjevi iz tog članka ispunjeni. Pri provođenju procjene jednakovrijednosti u obzir je uzet sporazum o uzajamnom priznavanju (2) između Švicarske i Unije, kako je navedeno u članku 51. stavku 2. te direktive,

         DONIJELA JE OVU ODLUKU:
   Članak 1.
   Popis trećih zemalja iz članka 111.b stavka 1. Direktive 2001/83/EZ naveden je u Prilogu ovoj Odluci.
   Članak 2.
   Ova Odluka stupa na snagu dvadesetog dana od dana objave u Službenom listu Europske unije.

      Sastavljeno u Bruxellesu 22. studenoga 2012.

            Za Komisiju

            Predsjednik

         José Manuel BARROSO

      (1)  SL L 311, 28.11.2001., str. 67.

      (2)  SL L 114, 30.4.2002., str. 369.
   PRILOG

               Treća zemlja

               Napomene

               Švicarska


title: Provedbena odluka Vijeća (ZVSP) 2015/1488 od 2. rujna 2015. o provedbi Odluke 2013/798/ZVSP o mjerama ograničavanja protiv Srednjoafričke Republike

text:
               3.9.2015

               HR

               Službeni list Europske unije

               L 229/12

         PROVEDBENA ODLUKA VIJEĆA (ZVSP) 2015/1488
   od 2. rujna 2015.
   o provedbi Odluke 2013/798/ZVSP o mjerama ograničavanja protiv Srednjoafričke Republike
   VIJEĆE EUROPSKE UNIJE,
   uzimajući u obzir Ugovor o Europskoj uniji, a posebno njegov članak 31. stavak 2.,
   uzimajući u obzir Odluku Vijeća 2013/798/ZVSP od 23. prosinca 2013. o mjerama ograničavanja protiv Srednjoafričke Republike (1), a posebno njezin članak 2.c,
   budući da:

               (1)

               Vijeće je 23. prosinca 2013. donijelo Odluku 2013/798/ZVSP.

               (2)

               Odbor za sankcije osnovan u skladu s Rezolucijom Vijeća sigurnosti Ujedinjenih naroda (VSUN) 2127 (2013) uvrstio je 20. kolovoza 2015. tri osobe i jedan subjekt na popis osoba i subjekata koji podliježu mjerama uvedenima stavcima 30. i 32. Rezolucije VSUN-a 2134 (2014).

               (3)

               Prilog Odluci 2013/798/ZVSP trebalo bi stoga izmijeniti na odgovarajući način,

         DONIJELO JE OVU ODLUKU:
   Članak 1.
   Osobe i subjekt navedeni u Prilogu ovoj Odluci dodaju se na popis iz Priloga Odluci 2013/798/ZVSP.
   Članak 2.
   Ova Odluka stupa na snagu na dan objave u Službenom listu Europske unije.

      Sastavljeno u Bruxellesu 2. rujna 2015.

            Za Vijeće

            Predsjednik

         J. ASSELBORN

      (1)  SL L 352, 24.12.2013., str. 51.

      PRILOG

         Osobe i subjekti iz članka 1.

      A.   Osobe

                  4.

                  Alfred YEKATOM (poznat i kao: a) Alfred Yekatom Saragba b) Alfred Ekatom c) Alfred Saragba d) pukovnik Rombhot e) pukovnik Rambo f) pukovnik Rambot g) pukovnik Rombot h) pukovnik Romboh)
                  Funkcija: glavni vodnik u Forces Armées Centrafricaines (FACA)
                  Datum rođenja: 23. lipnja 1976.
                  Mjesto rođenja: Srednjoafrička Republika
                  Državljanstvo: Srednjoafrička Republika
                  Adresa: a) Mbaiki, pokrajina Lobaye, Srednjoafrička Republika (tel. +236 72 15 47 07/+236 75 09 43 41) b) Bimbo, pokrajina Ombella-Mpoko, Srednjoafrička Republika (prijašnja lokacija)
                  Ostale informacije: Nadzornik i zapovjednik velike oružane skupine pripadnika paravojnih postrojbi. Ime oca (očuha) je Ekatom Saragba (piše se i kao Yekatom Saragba). Brat Yvesa Saragbe, zapovjednik postrojbe anti-Balaka u Batalimu u pokrajini Lobaye i bivši vojnik FACA-e. Fizički opis: boja očiju: crna; boja kose: ćelav; put: crna; visina: 170 cm; težina: 100 kg. Fotografija dostupna za uvrštenje na posebnu objavu Interpola i Vijeća sigurnosti UN-a.
                  Informacije iz sažetka razloga za uvrštavanje na popis Odbora za sankcije:
                  Alfred Yekatom uvršten je na popis 20. kolovoza 2015. u skladu sa stavkom 11. Rezolucije 2196 (2015) kao osoba koja „sudjeluje u radnjama koje potkopavaju mir, stabilnost ili sigurnost u Srednjoafričkoj Republici ili im pruža potporu, što uključuje radnje koje ugrožavaju ili krše prijelazne sporazume, ili koje ugrožavaju ili ometaju proces političke tranzicije, između ostalog tranziciju ka slobodnim i poštenim demokratskim izborima, ili koje potiču nasilje”.

                     Dodatne informacije:

                  Alfred Yekatom, također poznat kao pukovnik Rombhot, vođa je frakcije postrojbi anti-Balaka poznate kao „anti-Balaka s juga”. Imao je čin glavnog vodnika u Forces Armées Centrafricaines (FACA – Srednjoafričke oružane snage).
                  Yekatom je sudjelovao u radnjama koje potkopavaju mir, stabilnost i sigurnost u Srednjoafričkoj Republici i pružao im potporu, što uključuje radnje kojima se ugrožavaju prijelazni sporazumi te koje ugrožavaju proces političke tranzicije. Yekatom je bio nadzornik i zapovjednik velike oružane skupine pripadnika paravojnih postrojbi prisutnih u četvrti PK9 u Banguiju te u gradovima Bimbo (u pokrajini Ombella-Mpoko), Cekia, Pissa i Mbaïki (glavni grad pokrajine Lobaye) i uspostavio je svoje sjedište na području obuhvaćenom šumarskom koncesijom u Batalimu.
                  Yekatom je izravno nadzirao desetak kontrolnih točaka s prosječno deset naoružanih pripadnika paravojnih snaga u vojnim odorama koji su nosili oružje, među ostalim vojne jurišne puške, od glavnoga mosta između Bimba i Banguia do Mbaïkija (u pokrajini Lobaye) te od Pisse do Batalima (pokraj granice s Republikom Kongom), neovlašteno naplaćujući porez vlasnicima privatnih vozila, motocikala, putničkih kombija i kamiona koji su izvozili šumska dobra u Kamerun i Čad te od vlasnika plovila na rijeci Oubangui. Yekatom je viđen kako osobno naplaćuje te nezakonite poreze. Yekatom i njegove paravojne postrojbe navodno su i ubijale civile.

                  5.

                  Habib SOUSSOU (poznat i kao: Soussou Abib)
                  Funkcija: a) koordinator anti-Balaka za pokrajinu Lobaye b) vodnik u Srednjoafričkim oružanim snagama (FACA)
                  Datum rođenja: 13. ožujka 1980.
                  Mjesto rođenja: Boda, Srednjoafrička Republika
                  Državljanstvo: Srednjoafrička Republika Adresa: Boda, Srednjoafrička Republika (tel. + 236 72198628)
                  Ostale informacije: Imenovan zapovjednikom za područje Bode (COMZONE) 11. travnja 2014., a 28. lipnja 2014. zapovjednikom cijele pokrajina Lobaye. Pod njegovim zapovjedništvom nastavila su se ciljana ubojstva, sukobi i napadi na humanitarne organizacije i radnike. Fizički opis: boja očiju: smeđa; boja kose: crna; visina: 160 cm; težina: 60 kg. Fotografija dostupna za uvrštenje na posebnu objavu Interpola i Vijeća sigurnosti UN-a.
                  Informacije iz sažetka razloga za uvrštavanje na popis Odbora za sankcije:
                  Habib Soussou uvršten je na popis 20. kolovoza 2015. u skladu sa stavkom 11. i stavkom 12. točkama (b) i (e) Rezolucije 2196 (2015) kao osoba koja „sudjeluje u radnjama kojima se potkopava mir, stabilnost ili sigurnost u SAR-u ili pruža potporu tim radnjama, uključujući radnje koje ugrožavaju ili krše prijelazne sporazume, ili koje ugrožavaju ili ometaju proces političke tranzicije, uključujući tranziciju prema slobodnim i poštenim demokratskim izborima, ili koje potiču nasilje” te je „uključena u planiranje, usmjeravanje ili poduzimanje radnji kojima se krši međunarodno pravo o ljudskim pravima ili međunarodno humanitarno pravo, kad je primjenjivo, ili koje predstavljaju zlouporabe ili povrede ljudskih prava, u Srednjoafričkoj Republici, između ostalog radnje koje uključuju seksualno nasilje, napade na civile, napade na etničkoj ili religijskoj osnovi, napade na škole i bolnice te otmice i prisilno iseljavanje” i „sprječava isporuku humanitarne pomoći Srednjoafričkoj Republici, ili pristup humanitarnoj pomoći, ili distribuciju humanitarne pomoći u Srednjoafričkoj Republici.”

                     Dodatne informacije:

                  Habib Soussou imenovan je zapovjednikom postrojbe anti-Balaka za područje Bode (COMZONE) 11. travnja 2014. te je tvrdio da je stoga bio odgovoran za sigurnosnu situaciju u sous- préfecture. Glavni koordinator postrojbe anti-Balaka Patrice Edouard Ngaïssona imenovao je 28. lipnja 2014. Habiba Soussouu za pokrajinskog koordinatora za grad Bodu od 11. travnja 2014., a za koordinatora cijele pokrajine Lobaye 28. lipnja 2014. Ciljana ubojstva, sukobi i napadi na humanitarne organizacije i radnike događali su se svakoga tjedna na područjima na kojima je Soussou bio zapovjednik ili koordinator postrojbe anti-Balaka. Soussous i snage anti-Balaka u tim su područjima napadali civile i prijetili im napadima.

                  6.

                  Oumar YOUNOUS (poznat i kao: a) Omar Younous b) Oumar Sodiam c) Oumar Younous M'Betibangui)
                  Funkcija: Bivši general Séléke
                  Državljanstvo: Južni Sudan
                  Adresa: a) Bria, Srednjoafrička Republika (tel. + 236 75507560), b) Birao, Srednjoafrička Republika, c) Tullus, južni Darfur, Sudan (prijašnja lokacija)
                  Ostale informacije: Krijumčar dijamanata i general Séléke s tri zvjezdice te blizak pouzdanik bivšeg privremenog predsjednika Srednjoafričke Republike Michela Djotodije. Fizički opis: boja kose: crna; visina: 180 cm; pripada etničkoj skupini Fulbe. Fotografija dostupna za uvrštenje na posebnu objavu Interpola i Vijeća sigurnosti UN-a.
                  Informacije iz sažetka razloga za uvrštavanje na popis Odbora za sankcije:
                  Oumar Younous uvršten je na popis 20. kolovoza 2015. u skladu sa stavkom 11. i stavkom12. točkom (d) Rezolucije 2196 (2015) kao osoba koja „sudjeluje u radnjama kojima se potkopava mir, stabilnost ili sigurnost u SAR-u ili pruža potporu tim radnjama, uključujući radnje koje ugrožavaju ili krše prijelazne sporazume, ili koje ugrožavaju ili ometaju proces političke tranzicije, uključujući tranziciju prema slobodnim i poštenim demokratskim izborima, ili koje potiču nasilje” te „pruža potporu naoružanim skupinama i kriminalnim mrežama putem nezakonitog iskorištavanja prirodnih resursa, uključujući dijamante, zlato te divlje biljne i životinjske vrste i njihove proizvode, u Srednjoafričkoj Republici.”

                     Dodatne informacije:

                  Oumar Younous, general bivše Séléke i krijumčar dijamanata, podupirao je naoružanu skupinu nezakonitim iskorištavanjem prirodnih resursa i trgovanjem njima, među ostalim i dijamantima, u Srednjoafričkoj Republici.
                  Oumar Younous, bivši vozač u poduzeću SODIAM za otkup dijamanata, u listopadu 2008. pridružio se pobunjeničkoj skupini Mouvement des Libérateurs Centrafricains pour la Justice (MLCJ). U prosincu 2013. Oumar Younous prepoznat je kao general Séléke s tri zvjezdice i blizak pouzdanik privremenog predsjednika Michela Djotodije.
                  Younous sudjeluje u prodaji dijamanata iz Brie i Sam Ouandje u Sudan. Izvori su dojavili da je Oumar Younous sudjelovao u prikupljanju paketa s dijamantima skrivenih u Briji te ih nosio u Sudan na prodaju.

            B.   Subjekti

                  1.

                  BUREAU D'ACHAT DE DIAMANT EN CENTRAFRIQUE/KARDIAM
                  (Poznat i kao: a) BADICA/KRDIAM b) KARDIAM)
                  Adresa: a) OP 333, Bangui, Srednjoafrička Republika (tel. + 32 3 2310521, Faks + 32 3 2331839, adresa e-pošte: kardiam.bvba@skvnet·be: internetska stranica: www.groupeabdoulkarim.com) b) Antwerpen, Belgija
                  Ostali podaci: Poduzeće je od 12. prosinca 1986. vodio Abdoul-Karim Dan-Azoumi, a od 1. siječnja 2005. vodi ga Aboubaliasr Mahamat. Među podružnicama su MINAiR i SOFIA TP (Douala, Kamerun).
                  Informacije iz sažetka razloga za uvrštavanje na popis Odbora za sankcije:
                  Poduzeće Bureau d'achat de Diamant en Centrafrique/KARDIAM uvršteno je na popis 20. kolovoza 2015. u skladu sa stavkom 12. točkom (d) Rezolucije 2196 (2015) zbog „pružanja potpore naoružanim skupinama i kriminalnim mrežama u Srednjoafričkoj Republici putem nezakonitog iskorištavanja prirodnih resursa, uključujući dijamante, zlato te divlje biljne i životinjske vrste i njihove proizvode te trgovanjem njima.”

                     Dodatne informacije:

                  BADICA/KARDIAM pružao je potporu naoružanim skupinama u Srednjoafričkoj Republici, naime bivšoj Séléki i postrojbama anti-Balaka, nezakonitim iskorištavanjem prirodnih resursa i njihovom trgovinom, među ostalim dijamantima i zlatom.

                     Bureau d'Achat de Diamant en Centrafrique (BADICA) je u 2014. nastavio s kupovanjem dijamanata iz Brije i Sam-Ouandje (pokrajina Haute Kotto) na istoku Srednjoafričke Republike, gdje snage bivše Séléke nameću porez na zrakoplove kojima se dijamanti prevoze te primaju jamstvene uplate od prikupljača dijamanata. Nekoliko BADICA-inih dobavljača koji dijamante prikupljaju u Briji i Sam-Ouandji čvrsto su povezani s bivšim zapovjednicima Séléke.
                  U svibnju 2014. belgijska tijela zaplijenila su dvije pošiljke dijamanata namijenjenih BADICA-inom predstavništvo u Antwerpenu, koje je u Belgiji službeno registrirano kao KARDIAM. Stručnjaci za dijamante procijenili su da su zaplijenjeni dijamanti vrlo vjerojatno srednjoafričkog podrijetla, svojstava tipičnih za one iz Sam-Ouandje i Brije, te iz Nole (u pokrajini Sangha Mbaéré) na jugozapadu zemlje.
                  Trgovci koji su nezakonito kupovali dijamante prokrijumčarene iz Srednjoafričke Republike, među ostalim i iz zapadnog dijela zemlje, na inozemna tržišta, djelovali su u Kamerunu u ime BADICA-e.
                  U svibnju 2014. BADICA je izvozila i zlato proizvedeno u Yalokéu (Ombella-Mpoko), gdje su obrtnički rudnici potpali pod nadzor Séléke, sve do početka veljače 2014. kada su ih preuzele skupine anti-Balaka.


title: Provedbena odluka Komisije (EU) 2016/578 оd 11. travnja 2016. o uspostavi programa rada u pogledu razvoja i uvođenja elektroničkih sustava iz Carinskog zakonika Unije

text:
               15.4.2016

               HR

               Službeni list Europske unije

               L 99/6

         PROVEDBENA ODLUKA KOMISIJE (EU) 2016/578
   оd 11. travnja 2016.
   o uspostavi programa rada u pogledu razvoja i uvođenja elektroničkih sustava iz Carinskog zakonika Unije
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 952/2013 Europskog parlamenta i Vijeća od 9. listopada 2013. o Carinskom zakoniku Unije (1), a posebno njezin članak 281.,
   budući da:

               (1)

               Člankom 280. Uredbe (EU) br. 952/2013 Europskog parlamenta i Vijeća o Carinskom zakoniku Unije (dalje u tekstu: „Zakonik”) predviđa se da Komisija mora izraditi program rada u pogledu razvoja i primjene elektroničkih sustava (dalje u tekstu: „program rada”). Prvi program rada donesen je Provedbenom odlukom Komisije 2014/255/EU (2). Taj je program potrebno ažurirati. Imajući u vidu da je potreban niz promjena Provedbene odluke 2014/255/EU i radi jasnoće primjereno je zamijeniti tu Odluku i staviti je izvan snage.

               (2)

               Program rada posebno je važan za utvrđivanje prijelaznih mjera povezanih s elektroničkim sustavima i rokovima za uvođenje sustava koji nisu operativni na datum primjene Zakonika, to jest 1. svibnja 2016. Stoga je program rada potreban radi utvrđivanja prijelaznih razdoblja povezanih s elektroničkim sustavima navedenima u Delegiranoj uredbi Komisije (EU) 2015/2446 (3), Delegiranoj uredbi Komisije (EU) 2016/341 (4) i Provedbenoj uredbi Komisije (EU) 2015/2447 (5).

               (3)

               Zakonikom je predviđeno da se sva razmjena informacija među carinskim tijelima te između gospodarskih subjekata i carinskih tijela, kao i pohrana tih informacija obavlja tehnikama elektroničke obrade podataka te da informacijski i komunikacijski sustavi trebaju nuditi jednake mogućnosti gospodarskim subjektima u svim državama članicama. Stoga bi se programom rada trebao utvrditi opsežan plan za primjenu elektroničkih sustava radi osiguravanja ispravne primjene Zakonika.

               (4)

               U skladu s time program rada trebao bi sadržavati popis elektroničkih sustava koje bi trebale osmisliti i razviti države članice („nacionalni sustavi”) ili države članice u suradnji s Komisijom („transeuropski sustavi”) kako bi se Zakonik mogao primjenjivati u praksi. Taj bi se popis trebao temeljiti na postojećem dokumentu o planiranju koji je povezan sa svim projektima informacijskih tehnologija u području carine, poznatom kao višegodišnji strateški plan te koji je sastavljen u skladu s Odlukom br. 70/2008/EZ Europskog parlamenta i Vijeća (6), a posebno s njezinim člankom 4. i člankom 8. stavkom 2. Za elektroničke sustave iz programa rada trebao bi vrijediti isti pristup upravljanja projektima i trebali bi biti osmišljeni i razvijeni kako je određeno višegodišnjim strateškim planom.

               (5)

               Programom rada trebalo bi utvrditi elektroničke sustave i povezane pravne osnove, ključne točke i predviđene datume za početak primjene. Datumi koji se nazivaju „datumi početka uvođenja” trebali bi biti najraniji datumi od kojih bi države članice mogle započeti s primjenom novog elektroničkog sustava. Osim toga, programom rada trebalo bi definirati „datume završetka uvođenja” kao najkasnije datume do kojih sve države članice i svi gospodarski subjekti moraju početi s uporabom novih ili moderniziranih elektroničkih sustava, kako je propisano Zakonikom. Ta su razdoblja nužna za provedbu uvođenja sustava na razini Unije. Trajanje tih razdoblja trebalo bi odražavati potrebe uvođenja svakog pojedinačnog sustava.

               (6)

               Rokove za uvođenje transeuropskih sustava trebalo bi utvrditi točnim datumima ili, prema potrebi, razdobljima uvođenja. Ta bi razdoblja trebalo ograničiti na vrijeme potrebno za migraciju s postojećeg sustava koji upotrebljavaju države članice i gospodarski subjekti na novi sustav. Državama članicama trebalo bi dopustiti da odluče u kojem će trenutku tijekom tih razdoblja početi i završiti migraciju svojih sustava te kad bi gospodarski subjekti trebali upotrebljavati i spojiti se na nove sustave. Datum završetka koji utvrđuje svaka država članica trebao bi biti datum isteka valjanosti razdoblja za prijelazna pravila o odgovarajućim elektroničkim sustavima, kako je utvrđeno u Delegiranoj uredbi (EU) 2015/2446, Delegiranoj uredbi (EU) 2016/341 i Provedbenoj uredbi (EU) 2015/2447.

               (7)

               Rokove za uvođenje i migraciju nacionalnih sustava trebalo bi utvrditi u skladu s nacionalnim projektnim planovima i planovima migracija država članica, imajući u vidu da ti sustavi pripadaju specifičnim nacionalnim okruženjima i okolnostima u području informacijske tehnologije. Datum završetka koji utvrđuje svaka država članica trebao bi biti datum isteka prijelaznog razdoblja za odgovarajuće elektroničke sustave utvrđenog u Delegiranoj uredbi (EU) 2015/2446, Delegiranoj uredbi (EU) 2016/341 i Provedbenoj uredbi (EU) 2015/2447. Radi transparentnosti i u skladu s člankom 56. stavkom 2. Delegirane uredbe (EU) 2016/341 države članice trebaju dostaviti svoje nacionalne planove Komisiji i Komisija treba objaviti te planove na internetskoj stranici Europa. Osim toga, države članice trebale bi osigurati da se gospodarskim subjektima pravodobno prenesu tehničke informacije koje su im nužne kako bi, prema potrebi, ažurirali svoje sustave i spojili se na nove ili modernizirane sustave te primijenili nova pravila i podatkovne zahtjeve, istodobno primjenjujući preporuke država članica navedene u nacionalnim smjernicama za dobre prakse u području informacijskih tehnologija.

               (8)

               Elektronički sustavi iz programa rada trebali bi se odabrati s obzirom na njihov očekivani učinak u smislu prioriteta utvrđenih u Zakoniku. Jedan je od glavnih prioriteta u tom pogledu ponuditi gospodarskim subjektima širok spektar elektroničkih carinskih usluga na cijelom carinskom području Unije. Osim toga, elektroničkim bi se sustavima trebalo pridonijeti učinkovitosti, djelotvornosti i usklađenosti carinskih postupaka diljem Unije. Redoslijed i raspored uvođenja sustava obuhvaćenih programom rada trebali bi se temeljiti na praktičnim pitanjima i pitanjima povezanima s upravljanjem projektima poput raspoređivanja aktivnosti i resursa, međusobne povezanosti projekata, posebnih preduvjeta za pojedinačne sustave i zrelosti projekta. Programom rada trebalo bi organizirati razvoj elektroničkih sustava u različitim fazama. Imajući u vidu znatan broj sustava i sučelja koje je potrebno razviti, primijeniti i održavati, kao i visoke troškove potpune provedbe programa rada do 2020., trebalo bi osigurati blisko praćenje i nadzor.

               (9)

               Budući da države članice u suradnji s Komisijom razvijaju, uvode i održavaju elektroničke sustave iz članka 16. stavka 1. Zakonika, Komisija i države članice trebale bi zajednički osigurati pripremanje i primjenu elektroničkih sustava u skladu s programom rada te donošenje odgovarajućih mjera za usklađeno i pravodobno planiranje, osmišljavanje, razvoj i uvođenje sustava.

               (10)

               Kako bi se osigurala vremenska usklađenost programa rada i višegodišnjeg strateškog plana, program rada trebalo bi ažurirati istodobno s ažuriranjem višegodišnjeg strateškog plana i usklađivati program rada s višegodišnjim strateškim planom. Pri utvrđivanju daljnjeg ažuriranja programa rada potrebno je obratiti posebnu pozornost na godišnji napredak u ispunjavanju dogovorenih ciljeva, imajući u vidu ambicioznost i zahtjevnost svojstava elektroničkih sustava koje je potrebno dovršiti u 2019. i 2020. godini, kao i trenutačno planiranu koncentraciju radova u 2019. i 2020.

               (11)

               Mjere predviđene u ovoj Odluci u skladu su s mišljenjem Odbora za Carinski zakonik,

         DONIJELA JE OVU ODLUKU:
   Članak 1.
   Program rada
   Donosi se program rada u pogledu razvoja i uvođenja elektroničkih sustava iz Carinskog zakonika Unije (dalje u tekstu: „program rada”) kako je utvrđeno u Prilogu.
   Članak 2.
   Provedba
   1.   Komisija i države članice surađuju u provedbi programa rada.
   2.   Države članice razvijaju i uvode odgovarajuće elektroničke sustave do datuma završetka relevantnih razdoblja uvođenja, utvrđenih u programu rada.
   3.   Projekti utvrđeni programom rada, kao i priprema i primjena odgovarajućih elektroničkih sustava provode se dosljedno programu rada i višegodišnjem strateškom planu.
   4.   Komisija djeluje na postizanju dogovora s državama članicama u pogledu područja primjene projekta, osmišljavanja, zahtjeva i arhitekture elektroničkih sustava kako bi se započelo s provedbom projekata iz programa rada. Prema potrebi, Komisija se savjetuje s gospodarskim subjektima i uzima u obzir njihova stajališta.
   Članak 3.
   Ažuriranje
   1.   Program rada redovito se ažurira kako bi se osigurala usklađenost i prilagodba s najnovijim kretanjima u provedbi Uredbe (EU) br. 952/2013 te kako bi se u obzir uzeo stvarni napredak u području pripreme i razvoja elektroničkih sustava, a posebno u pogledu raspoloživosti zajednički dogovorenih specifikacija i početka primjene elektroničkih sustava.
   2.   Kako bi se osigurala vremenska usklađenost programa rada i višegodišnjeg strateškog plana, program rada ažurira se barem jednom godišnje.
   Članak 4.
   Izvješćivanje i upravljanje
   1.   Komisija i države članice razmjenjuju informacije o planiranju i napretku provedbe pojedinačnih sustava.
   2.   Najkasnije šest mjeseci prije planiranog datuma uvođenja određenog informatičkog sustava države članice Komisiji dostavljaju nacionalne projektne planove i planove migracija. Ti planovi moraju sadržavati sljedeće podatke:

               —

               datum objave tehničkih specifikacija za vanjsku komunikaciju elektroničkog sustava,

               —

               razdoblje ispitivanja usklađenosti s gospodarskim subjektima,

               —

               datume uvođenja elektroničkog sustava, uključujući početak primjene i, prema potrebi, razdoblje tijekom kojega gospodarski subjekti smiju provesti migracije.

         3.   Države članice izvještavaju Komisiju o svim ažuriranjima nacionalnih projektnih planova i planova migracija.
   4.   Komisija objavljuje nacionalne projektne planove i planove migracija na svojoj internetskoj stranici.
   5.   Države članice gospodarskim subjektima pravodobno stavljaju na raspolaganje tehničke specifikacije o vanjskoj komunikaciji nacionalnih elektroničkih sustava.
   Članak 5.
   Stavljanje izvan snage
   1.   Provedbena odluka 2014/255/EU stavlja se izvan snage.
   2.   Upućivanja na Odluku stavljenu izvan snage tumače se kao upućivanja na ovu Odluku.
   Članak 6.
   Stupanje na snagu
   Ova Odluka stupa na snagu sljedećeg dana od dana objave u Službenom listu Europske unije.

      Sastavljeno u Bruxellesu 11. travnja 2016.

            Za Komisiju

            Predsjednik

         Jean-Claude JUNCKER

      (1)  SL L 269, 10.10.2013., str. 1.

      (2)  Provedbena odluka Komisije 2014/255/EU оd 29. travnja 2014. o donošenju programa rada za Carinski zakonik Unije (SL L 134, 7.5.2014., str. 46.).

      (3)  Delegirana uredba Komisije (EU) 2015/2446 od 28. srpnja 2015. o dopuni Uredbe (EU) br. 952/2013 Europskog parlamenta i Vijeća o detaljnim pravilima koja se odnose na pojedine odredbe Carinskog zakonika Unije (SL L 343, 29.12.2015., str. 1.).

      (4)  Delegirana uredba Komisije (EU) 2016/341 od 17. prosinca 2015. o dopuni Uredbe (EU) br. 952/2013 Europskog parlamenta i Vijeća u pogledu prijelaznih pravila za određene odredbe Carinskog zakonika Unije dok odgovarajući elektronički sustavi još nisu operativni te o izmjeni Delegirane uredbe Komisije (EU) 2015/2446, (SL L 69, 15.3.2016., str. 1.).

      (5)  Provedbena uredba Komisije (EU) 2015/2447 оd 24. studenoga 2015. o utvrđivanju detaljnih pravila za provedbu određenih odredbi Uredbe (EU) br. 952/2013 Europskog parlamenta i Vijeća o utvrđivanju Carinskog zakonika Unije (SL L 343, 29.12.2015., str. 558.).

      (6)  Odluka br. 70/2008/EZ Europskog parlamenta i Vijeća od 15. siječnja 2008. o okruženju bez papira za carinu i trgovinu (SL L 23, 26.1.2008., str. 21.).

      PRILOG

         Program rada u pogledu razvoja i uvođenja elektroničkih sustava iz Carinskog zakonika Unije

      I.   UVOD U PROGRAM RADA

                  1.

                  Svrha je programa rada osigurati instrument za potporu primjene Zakonika u pogledu razvoja i uvođenja elektroničkih sustava predviđenih tim Zakonikom.

                  2.

                  Osim toga, svrha je programa rada utvrđivanje razdoblja tijekom kojih se primjenjuju prijelazne mjere do uvođenja novih ili nadograđenih elektroničkih sustava, kako je navedeno u Delegiranoj uredbi (EU) 2015/2446, Delegiranoj uredbi (EU) 2016/341 i Provedbenoj uredbi (EU) 2015/2447.

                  3.

                  „Ključna točka” u smislu predviđenog datuma za tehničke specifikacije znači datum od kojeg će na raspolaganju biti stabilna verzija tehničkih specifikacija. Za nacionalne sustave ili sastavnice taj će se datum dostaviti u okviru objavljenih nacionalnih projektnih planova.

                  4.

                  Programom rada utvrđuju se sljedeći „datumi uvođenja” transeuropskih sustava i nacionalnih sustava:

                              (a)

                              datum početka razdoblja uvođenja za elektroničke sustave, što znači najraniji datum za početak primjene elektroničkog sustava;

                              (b)

                              datum završetka razdoblja uvođenja za elektroničke sustave, što znači:

                                          —

                                          najkasniji datum do kojeg sustave moraju početi primjenjivati sve države članice te upotrebljavati svi gospodarski subjekti, kao i

                                          —

                                          datum isteka valjanosti prijelaznog razdoblja.

                        Za potrebe točke (b) taj je datum istovjetan datumu početka ako nije predviđeno stvarno razdoblje uvođenja ili migracije.

                  5.

                  Za isključivo nacionalne sustave ili posebne nacionalne sastavnice šireg projekta Unije države članice mogu u skladu sa svojim nacionalnim projektnim planiranjem donijeti odluku o „datumima uvođenja”, kao i datumu početka i završetka razdoblja uvođenja.
                  Prvim stavkom obuhvaćeni su sljedeći nacionalni sustavi ili posebne nacionalne sastavnice:

                              (a)

                              2. sastavnica automatiziranog sustava izvoza u okviru Carinskog zakonika Unije (modernizacija nacionalnih sustava izvoza) (točka 10. dijela II.);

                              (b)

                              posebni postupci u okviru Carinskog zakonika Unije (posebni postupci uvoza (SP IMP) i posebni postupci izvoza (SP EXP)) (točka 12. dijela II.);

                              (c)

                              obavijest o dolasku, obavijest o podnošenju carini i privremeni smještaj u okviru Carinskog zakonika Unije (točka 13. dijela II.);

                              (d)

                              modernizacija nacionalnih sustava uvoza u okviru Carinskog zakonika Unije (točka 14. dijela II.);

                              (e)

                              upravljanje osiguranjima u okviru Carinskog zakonika Unije – 2. sastavnica (točka 16. dijela II.).

                  6.

                  Za transeuropske sustave sa stvarnim razdobljem uvođenja, bez jedinstvenog datuma provedbe, države članice mogu početi s primjenom na primjereni datum tijekom razdoblja uvođenja i gospodarskim subjektima odobriti razdoblje migracije tijekom tog razdoblja, ako se takvo razdoblje smatra primjerenim. Datumi početka i završetka dostavljaju se Komisiji. Potrebno je razmotriti pomno ispitivanje aspekata zajedničke domene.
                  Prvim stavkom obuhvaćeni su sljedeći transeuropski sustavi:

                              (a)

                              dokaz o statusu iz Unije u okviru Carinskog zakonika Unije (točka 8. dijela II.);

                              (b)

                              modernizacija novog kompjutoriziranog provoznog sustava u okviru Carinskog zakonika Unije (točka 9. dijela II.);

                              (c)

                              1. sastavnica automatiziranog sustava izvoza u okviru Carinskog zakonika Unije (točka 10. dijela II.).

                  7.

                  Komisija i države članice morat će radi provedbe programa rada u obzir uzeti složenost koja se odnosi na međuovisnosti, varijable i pretpostavke. Načela iz višegodišnjeg strateškog plana primjenjivat će se na upravljanje planiranjem.
                  Projekti će se provoditi u različitim fazama, to jest fazama razvoja, izrade, testiranja, migracije i primjene. Uloga Komisije i država članica u tim će različitim fazama ovisiti o prirodi i arhitekturi sustava te njegovim sastavnicama ili uslugama, kako je opisano u detaljnim sažecima projekata višegodišnjeg strateškog plana. Komisija prema potrebi utvrđuje zajedničke tehničke specifikacije u bliskoj suradnji s državama članicama koje prethodno provode njihovo preispitivanje, kako bi ih se stavilo na raspolaganje 24 mjeseca prije predviđenog datuma uvođenja elektroničkog sustava. Tehničke specifikacije utvrđene na nacionalnoj razini za nacionalne sustave ili sastavnice moraju biti pravodobno dostupne, barem kad je riječ o dijelovima koji se odnose na vanjsku komunikaciju s gospodarskim subjektima, kako bi gospodarski subjekti na odgovarajući način mogli planirati i prilagoditi svoje sustave i sučelja.
                  Države članice surađivat će u razvoju i uvođenju sustava u skladu s utvrđenom arhitekturom i specifikacijama sustava, a prema potrebi u istim aktivnostima surađivat će i s Komisijom. Te će se aktivnosti provoditi u skladu s ključnim točkama i datumima utvrđenim u programu rada. Osim toga, Komisija i države članice surađivat će i s gospodarskim subjektima i ostalim dionicima.
                  Najkasnije do datuma završetka utvrđenih u ovom programu rada ili, ako je primjenjivo, utvrđenih u nacionalnim planovima država članica, gospodarski subjekti moraju poduzeti mjere potrebne za omogućivanje upotrebe sustava nakon njihove uspostave.

            II.   POPIS PROJEKATA POVEZANIH S RAZVOJEM I UVOĐENJEM ELEKTRONIČKIH SUSTAVA
      A.   Potpuni popis

                  „Projekti u okviru Carinskog zakonika Unije i povezani elektronički sustavi”
                  Popis projekata povezanih s razvojem i uvođenjem elektroničkih sustava potrebnih za primjenu Zakonika

                  Pravna osnova

                  Ključna točka

                  Datumi uvođenja elektroničkih sustava

                  Datum početka razdoblja uvođenja elektroničkog sustava (1)

                  Datum završetka razdoblja uvođenja elektroničkog sustava (2)

                  =
                  Datum završetka prijelaznog razdoblja

                  1.   Sustav registriranih izvoznika u okviru Carinskog zakonika Unije

                  Cilj je projekta staviti na raspolaganje najnovije informacije o registriranim izvoznicima koji izvoze robu u Uniju i imaju poslovni nastan u zemljama korisnicama općeg sustava povlastica. Sustav će se uspostaviti kao transeuropski sustav i uključivat će podatke o gospodarskim subjektima u EU-u radi potpore izvozu u zemlje korisnice općeg sustava povlastica. Traženi podaci postupno će se unositi u sustav do 31. prosinca 2017.

                  Članak 6. stavak 1. i članci 16. i 64. Uredbe (EU) br. 952/2013

                  Predviđeni datum za tehničke specifikacije
                  = prvo tromjesečje 2015.

                  1.1.2017.

                  1.1.2017.

                  2.   Obvezujuće tarifne informacije u okviru Carinskog zakonika Unije

                  Cilj je projekta modernizacija postojećeg transeuropskog EBTI-3 sustava i Surveillance 2 sustava kako bi se osiguralo sljedeće:

                              (a)

                              usklađivanje europskog sustava obveznih tarifnih informacija (EBTI-3) sa zahtjevima Carinskog zakonika Unije;

                              (b)

                              proširenje podataka nužnih u okviru nadzora;

                              (c)

                              praćenje obvezne upotrebe obvezujućih tarifnih informacija;

                              (d)

                              praćenje proširene upotrebe obvezujućih tarifnih informacija i upravljanje tom upotrebom.

                        Projekt će se provoditi u dvije faze.
                  U prvoj će se fazi najprije postupno od 1. ožujka 2017. uvoditi primanje skupa podataka traženih u okviru Carinskog zakonika Unije (1. korak) do provedbe projekata navedenih u točkama 10. i 14. ovog Priloga (a najkasnije do 31. prosinca 2020.) te zatim ispuniti obveze kontrole primjene obvezujućih tarifnih informacija na temelju novog traženog skupa podataka deklaracije i provesti usklađivanje s postupkom donošenja carinskih odluka (2. korak).
                  U drugoj će se fazi primijeniti elektronički obrazac za zahtjeve i odluke o obvezujućim tarifnim informacijama te svim gospodarskim subjektima pružiti sučelje za gospodarske subjekte usklađeno na razini EU-a kojim se elektroničkim putem podnose zahtjevi za obvezujuće tarifne informacije i primaju odluke o tim zahtjevima.

                  Članak 6. stavak 1. i članci 16., 22., 23., 26., 27., 28., 33. i 34. Uredbe (EU) br. 952/2013

                  Predviđeni datum za tehničke specifikacije
                  = drugo tromjesečje 2016.
                  (1. faza)

                  1.3.2017.
                  (1. faza – 1. korak)

                  1.3.2017.
                  (1. faza – 1. korak)

                  1.10.2017.
                  (1. faza – 2. korak)

                  1.10.2017.
                  (1. faza – 2. korak)

                  Predviđeni datum za tehničke specifikacije
                  = treće tromjesečje 2016.
                  (2. faza)

                  1.10.2018.
                  (2. faza)

                  1.10.2018.
                  (2. faza)

                  3.   Carinske odluke u okviru Carinskog zakonika Unije

                  Cilj je projekta uskladiti postupke povezane sa zahtjevima za carinske odluke, donošenjem odluka i upravljanjem odlukama s pomoću normizacije i elektroničkog upravljanja podacima o zahtjevima i odlukama/odobrenjima diljem Unije. Projekt se odnosi na nacionalne i multilateralne odluke država članica definirane Zakonikom i obuhvaća sastavnice sustava koje se razvijaju na središnjoj razini Unije te uključuje integriranje s nacionalnim sastavnicama, ako se države članice na to odluče. Tim će se transeuropskim sustavom olakšati savjetovanje tijekom razdoblja donošenja odluke i upravljanje postupkom odobrenja.
                  Taj transeuropski sustav čine EU-ov portal za gospodarske subjekte, sustav upravljanja carinskim odlukama i sustav referentnih podataka o korisnicima.

                  Članak 6. stavak 1. i članci 16., 22., 23., 26., 27., i 28. Uredbe (EU) br. 952/2013

                  Predviđeni datum za tehničke specifikacije
                  = četvrto tromjesečje 2015.

                  2.10.2017.

                  2.10.2017.

                  4.   Izravan pristup gospodarskih subjekata u europske informacijske sustave (jedinstveno upravljanje korisnicima i digitalni potpis)

                  Cilj je ovog projekta osigurati praktična rješenja kojima bi se gospodarskim subjektima omogućio izravan pristup usklađen na razini EU-a u obliku usluge za sučelja korisnika i sustava koja će se integrirati u elektroničke carinske sustave definirane u konkretnim projektima u okviru Carinskog zakonika Unije. Jedinstveno upravljanje korisnicima i digitalni potpis bit će integrirani u portale navedenih sustava i uključuju podršku u pogledu identiteta, pristupa i upravljanja korisnicima u skladu s potrebnim sigurnosnim politikama.
                  Prvo uvođenje predviđeno je zajedno sa sustavom za carinske odluke u okviru Carinskog zakonika Unije.
                  Nakon toga, to tehničko sredstvo za ovjeru i upravljanje korisnicima bit će dostupno za uporabu u ostalim projektima u okviru Carinskog zakonika Unije, poput projekata obvezujućih tarifnih informacija, modernizacije sustava ovlaštenih gospodarskih subjekata, sustava dokaza o statusu iz Unije, a moguće i sustava informativnih obrazaca za posebne postupke. Za datume uvođenja vidjeti različite projekte.

                  Članak 6. stavak 1. i članak 16. Uredbe (EU) br. 952/2013

                  Predviđeni datum za tehničke specifikacije
                  = četvrto tromjesečje 2015.

                  2.10.2017.

                  2.10.2017.

                  5.   Modernizacija sustava ovlaštenih gospodarskih subjekata (AEO) u okviru Carinskog zakonika Unije

                  Cilj je projekta unaprijediti poslovne procese povezane sa zahtjevima i odobrenjima u pogledu ovlaštenih gospodarskih subjekata, uzimajući u obzir promjene zakonskih odredaba Carinskog zakonika Unije.
                  U prvoj fazi cilj je projekta provedba znatnih poboljšanja sustava ovlaštenih gospodarskih subjekata radi usklađivanja postupka donošenja carinskih odluka.
                  U drugoj će se fazi projekta primijeniti elektronički obrazac za zahtjeve i odluke o ovlaštenim gospodarskim subjektima te svim gospodarskim subjektima pružiti sučelje usklađeno na razini EU-a kojim se elektroničkim putem podnose zahtjevi za ovlaštene gospodarske subjekte i primaju odluke o tim zahtjevima.

                  Članak 6. stavak 1. i članci 16., 22., 23., 26., 27., 28., 38. i 39. Uredbe (EU) br. 952/2013

                  Predviđeni datum za tehničke specifikacije
                  = prvo tromjesečje 2016.

                  1.3.2018.
                  (1. faza)

                  1.3.2018.
                  (1. faza)

                  Predviđeni datum za tehničke specifikacije
                  = treće tromjesečje 2017.

                  1.10.2019.
                  (2. faza)

                  1.10.2019.
                  (2. faza)

                  6.   Modernizacija sustava registracije i identifikacije gospodarskih subjekata (EORI 2) u okviru Carinskog zakonika Unije

                  Cilj je ovog projekta manja modernizacija postojećeg transeuropskog EORI sustava kojim se omogućuju registracija i identifikacija gospodarskih subjekata Unije te subjekata iz trećih zemalja i osoba koje nisu gospodarski subjekti, a čije se djelovanje tiče carinskih pitanja u Uniji.

                  Članak 6. stavak 1. i članak 9. Uredbe (EU) br. 952/2013 o utvrđivanju Carinskog zakonika Unije

                  Predviđeni datum za tehničke specifikacije
                  = drugo tromjesečje 2016.

                  1.3.2018.

                  1.3.2018.

                  7.   Sustav Surveillance 3 u okviru Carinskog zakonika Unije

                  Cilj je ovog projekta modernizacija sustava Surveillance 2+ radi osiguravanja njegove usklađenosti sa zahtjevima Carinskog zakonika Unije, poput standardne razmjene informacija tehnikama elektroničke obrade podataka i utvrđivanja odgovarajućih funkcija potrebnih za obradu i analizu skupa podataka o nadzoru dobivenih od država članica.
                  Stoga će uključivati daljnje kapacitete za izdvajanje podataka i funkcije izvještavanja koji će se staviti na raspolaganje Komisiji i državama članicama.

                  Članak 6. stavak 1., članak 16. i članak 56. stavak 5. Uredbe (EU) br. 952/2013

                  Predviđeni datum za tehničke specifikacije
                  = treće tromjesečje 2016.

                  1.10.2018.

                  1.10.2018.

                  8.   Dokaz o statusu iz Unije u okviru Carinskog zakonika Unije

                  Cilj je projekta stvaranje novog transeuropskog informacijskog sustava za pohranu, rukovanje i povlačenje sljedećih elektroničkih dokaza o statusu iz Unije: T2L/F i carinski robni manifest (kojeg nije izdao ovlašteni izdavatelj).

                  Članak 6. stavak 1. i članci 16. i 153. Uredbe (EU) br. 952/2013

                  Predviđeni datum za tehničke specifikacije
                  = prvo tromjesečje 2017.

                  1.3.2019.

                  1.10.2019.

                  9.   Modernizacija novog kompjutoriziranog provoznog sustava u okviru Carinskog zakonika Unije

                  Cilj je ovog projekta uskladiti postojeći transeuropski kompjutorizirani provozni sustav s novim zahtjevima Carinskog zakonika Unije poput bilježenja događaja „u transportu” i usklađivanja razmjene informacija s podatkovnim zahtjevima Carinskog zakonika Unije te modernizacija i razvoj sučelja s ostalim sustavima.

                  Članak 6. stavak 1., članak 16. i članci 226. – 236. Uredbe (EU) br. 952/2013

                  Predviđeni datum za tehničke specifikacije
                  = treće tromjesečje 2017.

                  1.10.2019.

                  2.3.2020.

                  10.   Automatizirani sustav izvoza u okviru Carinskog zakonika Unije

                  Cilj je ovog projekta provedba zahtjeva Carinskog zakonika Unije za izvoz i izlaz.

                                 1. sastavnica – „Transeuropski automatizirani sustav izvoza”: Cilj je projekta daljnji razvoj postojećeg transeuropskog sustava kontrole izvoza radi primjene potpuno automatiziranog sustava izvoza kojim bi se obuhvatili zahtjevi poduzeća za postupke i podatke uvedene Carinskim zakonikom Unije, što među ostalim uključuje opseg pojednostavnjenih postupaka, razdvojene izlazne pošiljke i centralizirano carinjenje za izvoz. Predviđeno je i pokrivanje razvoja sučelja usklađenih sa sustavom kontrole kretanja trošarinskih proizvoda i novim kompjutoriziranim provoznim sustavom. Automatiziranim sustavom izvoza omogućit će se potpuna automatizacija izvoznih postupaka i izlaznih formalnosti. Automatizirani sustav izvoza obuhvaća dijelove koji se razvijaju na središnjoj razini i nacionalnoj razini.

                                 2. sastavnica – „Modernizacija nacionalnih sustava izvoza”: Osim toga, zasebni nacionalni sustavi koji nisu obuhvaćeni automatiziranim sustavom izvoza, ali su s njime usko povezani, moderniziraju se dosljedno specifičnim nacionalnim elementima povezanima s izvoznim i/ili izlaznim formalnostima. Ti elementi mogu biti obuhvaćeni ovom sastavnicom u mjeri u kojoj ne utječu na zajedničke aspekte za automatizirani sustav izvoza.

                  Članak 6. stavak 1., članak 16., 179. i članci 263. – 276. Uredbe (EU) br. 952/2013

                  Predviđeni datum za tehničke specifikacije
                  = treće tromjesečje 2017.
                  (1. sastavnica)

                  1.10.2019.
                  (1. sastavnica)

                  2.3.2020.
                  (1. sastavnica)

                  Predviđeni datum za tehničke specifikacije
                  = utvrđuju države članice
                  (za 2. sastavnicu)

                  1.3.2017.
                  (2. sastavnica)

                  2.3.2020.
                  (2. sastavnica)

                  11.   Informativni obrasci za posebne postupke u okviru Carinskog zakonika Unije

                  Cilj je ovog projekta razvoj novog transeuropskog sustava za pružanje potpore i pojednostavnjenje postupaka upravljanja podacima iz informativnih obrazaca i elektroničke obrade podataka iz informativnih obrazaca u području posebnih postupaka.

                  Članak 6. stavak 1., članak 16., 215., članci 237. – 242. i 250. – 262. Uredbe (EU) br. 952/2013

                  Predviđeni datum za tehničke specifikacije
                  = prvo tromjesečje 2018.

                  2.3.2020.

                  2.3.2020.

                  12.   Posebni postupci u okviru Carinskog zakonika Unije

                  Cilj je ovog projekta ubrzati, olakšati i uskladiti posebne postupke u cijeloj Uniji osiguravanjem zajedničkih modela poslovnih procesa. U nacionalnim sustavima provest će se sve promjene uvedene Carinskim zakonikom Unije u vezi s carinskim skladištenjem, glavnom namjenom, privremenim uvozom, unutarnjom i vanjskom proizvodnjom.
                  Projekt će se provoditi u dvije faze.

                                 1. sastavnica – „Nacionalni SP EXP”: pružanje traženih nacionalnih elektroničkih rješenja za mjere u okviru posebnih postupaka izvoza.

                                 2. sastavnica – „Nacionalni SP IMP”: pružanje traženih nacionalnih elektroničkih rješenja za mjere u okviru posebnih postupaka uvoza.

                        Ti će projekti biti provedeni u okviru projekata iz točaka 10. i 14.

                  Članak 6. stavak 1., članak 16., 215., članci 237. – 242. i 250. – 262. Uredbe (EU) br. 952/2013

                  Predviđeni datum za tehničke specifikacije
                  = utvrđuju države članice (za 1. i 2. sastavnicu)

                  1.3.2017.
                  (1. sastavnica)

                  2.3.2020.
                  (1. sastavnica)

                  Utvrđuju države članice u okviru nacionalnog plana
                  (2. sastavnica)

                  Utvrđuju države članice u okviru nacionalnog plana
                  (2. sastavnica)

                  13.   Obavijest o dolasku, obavijest o podnošenju carini i privremeni smještaj u okviru Carinskog zakonika Unije

                  Cilj je ovog projekta utvrditi postupke za obavijest o dolasku prijevoznih sredstava, podnošenje robe (obavijest o podnošenju carini), privremeni smještaj i deklaraciju o privremenom smještaju, kako je opisano u Carinskom zakoniku Unije, te pružiti potporu usklađivanju među državama članicama u pogledu razmjene informacija između trgovaca i carine.
                  Projektom je obuhvaćena automatizacija postupaka na nacionalnoj razini.

                  Članak 6. stavak 1., članak 16. i članci 133. – 152. Uredbe (EU) br. 952/2013

                  Predviđeni datum za tehničke specifikacije
                  = utvrđuju države članice

                  Utvrđuju države članice u okviru nacionalnog plana

                  Utvrđuju države članice u okviru nacionalnog plana

                  14.   Modernizacija nacionalnih sustava uvoza u okviru Carinskog zakonika Unije

                  Cilj je projekta provedba svih zahtjeva za postupke i podatke iz Carinskog zakonika Unije koji se odnose na uvoz (a koji nisu obuhvaćeni nekim od ostalih projekata utvrđenih u programu rada). Uglavnom se odnose na promjene postupka „puštanja u slobodni promet” (standardni postupak + pojednostavnjenja), ali obuhvaća i učinak ostalih migracija sustava. Ovaj projekt odnosi se na nacionalno područje uvoza i obuhvaća nacionalni sustav obrade carinskih deklaracija te ostale sustave poput nacionalnih računovodstvenih i platnih sustava.

                  Članak 6. stavak 1., članak 16. stavak 1., članci 53., 56. i 77. – 80., 83. – 87., 101. – 105., 108. – 109., 158. – 187., 194. – 195. Uredbe (EU) br. 952/2013

                  Predviđeni datum za tehničke specifikacije
                  = utvrđuju države članice

                  Utvrđuju države članice u okviru nacionalnog plana

                  Utvrđuju države članice u okviru nacionalnog plana

                  15.   Centralizirano carinjenje za uvoz u okviru Carinskog zakonika Unije

                  Cilj je ovog projekta omogućiti stavljanje robe u carinski postupak uporabom centraliziranog carinjenja, čime se gospodarskim subjektima omogućuje centraliziranje poslovanja s carinskog stajališta. Obrada carinske deklaracije i puštanje robe trebali bi biti usklađeni među povezanim carinskim upravama. Projekt se odnosi na transeuropski sustav čije se sastavnice razvijaju na središnjoj i nacionalnoj razini.

                  Članak 6. stavak 1. i članci 16. i 179. Uredbe (EU) br. 952/2013

                  Predviđeni datum za tehničke specifikacije
                  = drugo tromjesečje 2018.

                  1.10.2020.

                  Plan razvoja utvrđuje se u okviru dokumentacije projekta centraliziranog carinjenja za uvoz

                  16.   Upravljanje osiguranjima u okviru Carinskog zakonika Unije

                  Cilj je ovog projekta osigurati djelotvorno i učinkovito upravljanje različitim vrstama osiguranja.

                                 1. sastavnica – „Upravljanje osiguranjima”: transeuropski će sustav obuhvatiti upravljanje zajedničkim osiguranjima koja se mogu upotrebljavati u više država članica, kao i praćenje referentnog iznosa za svaku carinsku deklaraciju, dopunsku deklaraciju ili odgovarajuće informacije o detaljima potrebnima za knjiženje postojećih carinskih dugova za sve carinske postupke, kako je predviđeno Carinskim zakonikom Unije, osim za provoz, kojim se upravlja u okviru projekta kompjutoriziranog provoznog sustava.

                                 2. sastavnica – „Nacionalno upravljanje osiguranjima”: osim toga, modernizirat će se elektronički sustavi koji postoje na nacionalnoj razini radi upravljanja osiguranjima koja su valjana u jednoj državi članici.

                  Članak 6. stavak 1., članak 16. i članci 89. – 100. Uredbe (EU) br. 952/2013

                  Predviđeni datum za tehničke specifikacije
                  = drugo tromjesečje 2018.
                  (1. sastavnica)

                  1.10.2020.
                  (1. sastavnica)

                  1.10.2020.
                  (1. sastavnica)

                  Predviđeni datum za tehničke specifikacije
                  = utvrđuju države članice
                  (za 2. sastavnicu)

                  Utvrđuju države članice u okviru nacionalnog plana
                  (2. sastavnica)

                  Utvrđuju države članice u okviru nacionalnog plana
                  (2. sastavnica)

                  17.   Modernizacija sustava kontrole uvoza (ICS 2) u okviru Carinskog zakonika Unije

                  Cilj je ovog projekta osnažiti sigurnost i zaštitu opskrbnog lanca za sve načine prijevoza, a posebno u zračnom prijevozu, poboljšanjem kvalitete, arhiviranja, dostupnosti i razmjene podataka koji se odnose na ulaznu skraćenu deklaraciju i s time povezane rizike i kontrolu podataka (ulazna skraćena deklaracija + odgovarajući postupak).
                  Osim toga, projektom će se olakšati suradnja među državama članicama u postupcima analize rizika. To će dovesti do potpuno nove arhitekture postojećeg transeuropskog sustava kontrole uvoza.

                  Članak 6. stavak 1., članak 16., 46. i članci 127. – 132. Uredbe (EU) br. 952/2013

                  Predviđeni datum za tehničke specifikacije
                  = drugo tromjesečje 2018.

                  1.10.2020.

                  Plan razvoja utvrđuje se u okviru dokumentacije projekta sustava kontrole uvoza (ICS2)

            B.   Pregled popisa

                  Projekti povezani s elektroničkim sustavima u okviru CZU-a

                  Datumi uvođenja/Razdoblja uvođenja

                  K1 2016.

                  K2 2016.

                  K1 2017.

                  K2 2017.

                  K1 2018.

                  K2 2018.

                  K1 2019.

                  K2 2019.

                  K1 2020.

                  K2 2020.

                              1.

                              Sustav registriranih izvoznika u okviru Carinskog zakonika Unije

                  1.1.2017.

                              2.

                              Obvezujuće tarifne informacije u okviru Carinskog zakonika Unije

                  1.3.2017. (1. faza – 1. korak)
                  1.10.2017. (1. faza – 2. korak)
                  1.10.2018. (2. faza)

                  1. faza (1. korak)

                  1. faza (2. korak)

                  2. faza

                              3.

                              Carinske odluke u okviru Carinskog zakonika Unije

                  2.10.2017.

                              4.

                              Izravan pristup gospodarskih subjekata u europske informacijske sustave (jedinstveno upravljanje korisnicima i digitalni potpis)

                  2.10.2017.

                              5.

                              Modernizacija sustava ovlaštenih gospodarskih subjekata (AEO) u okviru Carinskog zakonika Unije

                  1.3.2018. (1. faza)
                  1.10.2019. (2. faza)

                  1. faza

                  2. faza

                              6.

                              Modernizacija sustava registracije i identifikacije gospodarskih subjekata (EORI 2) u okviru Carinskog zakonika Unije

                  1.3.2018.

                              7.

                              Sustav Surveillance 3 u okviru Carinskog zakonika Unije

                  1.10.2018.

                              8.

                              Dokaz o statusu iz Unije u okviru Carinskog zakonika Unije

                  1.3.2019. – 1.10.2019.

                              9.

                              Modernizacija novog kompjutoriziranog provoznog sustava u okviru Carinskog zakonika Unije

                  1.10.2019. – 2.3.2020.

                              10.

                              Automatizirani sustav izvoza u okviru Carinskog zakonika Unije –
                              1. sastavnica: transeuropski automatizirani sustav izvoza

                  1.10.2019. – 2.3.2020.

                              10.

                              Automatizirani sustav izvoza u okviru Carinskog zakonika Unije –
                              2. sastavnica: modernizacija nacionalnih sustava izvoza

                  1.3.2017. – 2.3.2020.

                              11.

                              Informativni obrasci za posebne postupke u okviru Carinskog zakonika Unije

                  2.3.2020.

                              12.

                              Posebni postupci u okviru Carinskog zakonika Unije –
                              1. sastavnica: nacionalni SP EXP

                  nacionalno planiranje
                  1.3.2017. – 2.3.2020. – vidjeti i projekt 10.

                  SP EXP

                  SP EXP

                  SP EXP

                  SP EXP

                  SP EXP

                  SP EXP

                  SP EXP

                              12.

                              Posebni postupci u okviru Carinskog zakonika Unije –
                              2. sastavnica: nacionalni SP IMP

                  nacionalno planiranje za SP IMP – vidjeti i projekt 14.

                  SP IMP

                  SP IMP

                  SP IMP

                  SP IMP

                  SP IMP

                  SP IMP

                  SP IMP

                  SP IMP

                  SP IMP

                  SP IMP

                              13.

                              Obavijest o dolasku, obavijest o podnošenju carini i privremeni smještaj u okviru Carinskog zakonika Unije

                  nacionalno planiranje

                              14.

                              Modernizacija nacionalnih sustava uvoza u okviru Carinskog zakonika Unije

                  nacionalno planiranje

                              15.

                              Centralizirano carinjenje za uvoz u okviru Carinskog zakonika Unije

                  1.10.2020.– plan razvoja

                              16.

                              Upravljanje osiguranjima u okviru Carinskog zakonika Unije –
                              1. sastavnica: transeuropsko upravljanje osiguranjima

                  1.10.2020. – 1.10.2020.

                              16.

                              Sustav upravljanja osiguranjima u okviru Carinskog zakonika Unije –
                              2. sastavnica: nacionalno upravljanje osiguranjima

                  nacionalno planiranje

                              17.

                              Modernizacija sustava kontrole uvoza (ICS 2) u okviru Carinskog zakonika Unije

                  1.10.2020.– plan razvoja

         (1)  Taj datum početka razdoblja uvođenja elektroničkih sustava istovjetan je najranijem datumu početka primjene za države članice.

         (2)  Taj datum završetka razdoblja uvođenja elektroničkih sustava istovjetan je najkasnijem datumu potpunog uvođenja sustava i najkasnijem datumu do kojeg bi svi gospodarski subjekti trebali završiti migraciju; ako je primjenjivo, taj će datum utvrditi države članice i istovjetan je datumu isteka valjanosti prijelaznog razdoblja. Taj datum ne smije biti kasniji od 31. prosinca 2020.


title: Provedbena odluka Vijeća (EU) 2015/1873 od 8. listopada 2015. o podvrgavanju tvari 4-metil-5-(4-metilfenil)-4,5-dihidrooksazol-2-amin (4,4′-DMAR) i 1-cikloheksil-4-(1,2-difeniletil)piperazin (MT-45) kontrolnim mjerama

text:
               20.10.2015

               HR

               Službeni list Europske unije

               L 275/32

         PROVEDBENA ODLUKA VIJEĆA (EU) 2015/1873
   od 8. listopada 2015.
   o podvrgavanju tvari 4-metil-5-(4-metilfenil)-4,5-dihidrooksazol-2-amin (4,4′-DMAR) i 1-cikloheksil-4-(1,2-difeniletil)piperazin (MT-45) kontrolnim mjerama
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije,
   uzimajući u obzir Odluku Vijeća 2005/387/PUP od 10. svibnja 2005. o razmjeni informacija, procjeni rizika i kontroli novih psihoaktivnih tvari (1), a posebno njezin članak 8. stavak 3.,
   uzimajući u obzir prijedlog Europske komisije,
   uzimajući u obzir mišljenje Europskog parlamenta,
   budući da:

               (1)

               Izvješće o procjeni rizika za novu psihoaktivnu tvar 4-metil-5-(4-metilfenil)-4,5-dihidrooksazol-2-amin (4,4′-DMAR) sastavljeno je, u skladu s člankom 6. Odluke 2005/387/PUP, na posebnoj sjednici proširenog Znanstvenog odbora Europskog centra za praćenje droga i ovisnosti o drogama (EMCDDA) te je naknadno podneseno Komisiji i Vijeću 19. rujna 2014.

               (2)

               Tvar 4,4′-DMAR sintetički je supstituirani derivat oksazolina. Riječ je o derivatu aminoreksa i 4-metilamonireksa (4-MAR), dva sintetička stimulansa koji se nalaze pod kontrolom na temelju Konvencije Ujedinjenih naroda o psihotropnim tvarima iz 1971.

               (3)

               Tvar 4,4′-DMAR dostupna je na tržištu droga u Uniji barem od prosinca 2012. te je u prosincu 2012. prijavljena putem sustava za rano uzbunjivanje. Devet država članica prijavilo je otkrivanja tvari pri pljenidbama, uglavnom u obliku bijelih ili obojanih prašaka i tableta, kao i bioloških i prikupljenih uzoraka.

               (4)

               Tvar 4,4′-DMAR pojavila se na tržištu novih psihoaktivnih tvari kao „istraživačka kemikalija” koju prodaju internetski prodavatelji, a sada je dostupna na uličnom tržištu. Tvar 4,4′-DMAR prodaje se i konzumira kao samostalna tvar, ali se na nezakonitom tržištu također lažno prodaje kao ekstazi i amfetamini.

               (5)

               Između lipnja 2013. i lipnja 2014. zabilježen je 31 smrtni slučaj povezan s tvari 4,4′-DMAR u trima državama članicama. U većini slučajeva tvar 4,4′-DMAR bila je ili uzrok smrti ili je, zajedno s drugim tvarima, vjerojatno doprinijela smrti. Jedna država članica prijavila je slučaj trovanja bez smrtnih posljedica.

               (6)

               Ne postoje studije o toksičnosti tvari 4,4′-DMAR.

               (7)

               Ne postoje podaci o raširenosti uporabe tvari 4,4′-DMAR. Međutim, dostupne informacije ukazuju na to da ona nije u raširenoj uporabi. Prikupljene informacije o smrtnim slučajevima također ukazuju na to da su korisnici nesvjesno konzumirali tvar 4,4′-DMAR u potrazi za drugim stimulansima.

               (8)

               Sudjelovanje organiziranog kriminala u proizvodnji, distribuciji, nedopuštenoj trgovini tvari 4,4′-DMAR i opskrbi njome u Uniji ograničeno je. Nisu poznati kemijski prekursori i metode sinteze koji se upotrebljavaju za proizvodnju tvari 4,4′-DMAR.

               (9)

               Tvar 4,4′-DMAR ne nalazi se na popisu tvari koje treba kontrolirati na temelju Jedinstvene konvencije Ujedinjenih naroda o opojnim drogama iz 1961. ili na temelju Konvencije Ujedinjenih naroda o psihotropnim tvarima iz 1971. Ona u okviru sustava Ujedinjenih naroda nije bila pod procjenom, trenutačno nije pod procjenom niti se takvu procjenu planira.

               (10)

               Tvar 4,4′-DMAR nema utvrđenu ili dokazanu uporabu u humanoj ili veterinarskoj medicini u Uniji. Osim njezine uporabe u analitičkim referentnim materijalima i u znanstvenim istraživanjima u kojima se proučavaju njezina kemijska, farmakološka i toksikološka svojstva, nema nikakvih naznaka da se ona upotrebljava za druge svrhe.

               (11)

               Iz izvješća o procjeni rizika proizlazi da su dostupni ograničeni znanstveni dokazi o tvari 4,4′-DMAR te se u njemu ističe da će biti potrebno daljnje istraživanje kako bi se utvrdili zdravstveni i socijalni rizici koje ona predstavlja. Međutim, trenutačno dostupni dokazi i informacije predstavljaju dovoljnu osnovu za podvrgavanje tvari 4,4′-DMAR kontrolnim mjerama diljem Unije. Zbog zdravstvenih rizika koje predstavlja konzumacija tvari 4,4′-DMAR, kao što je dokumentirano njezinim otkrivanjem u više smrtnih slučajeva, činjenice da je korisnici mogu nesvjesno konzumirati i nepostojanja medicinske vrijednosti te tvari, tvar 4,4′-DMAR trebalo bi podvrgnuti kontrolnim mjerama.

               (12)

               S obzirom na to da tri države članice kontroliraju tvar 4,4′-DMAR u okviru nacionalnog zakonodavstva kojim se poštuju obveze iz Konvencije Ujedinjenih naroda o psihotropnim tvarima iz 1971. i da pet država članica upotrebljava druge zakonodavne mjere za njezinu kontrolu, podvrgavanje te tvari kontrolnim mjerama širom Unije pomoglo bi izbjegavanju pojave prepreka u prekograničnom izvršavanju zakona i pravosudnoj suradnji te bi pružilo zaštitu od rizika koje dostupnost i uporaba te tvari mogu predstavljati.

               (13)

               Izvješće o procjeni rizika za novu psihoaktivnu tvar 1-cikloheksil-4-(1,2-difeniletil)piperazin (MT-45) sastavljeno je u skladu s člankom 6. stavcima 2., 3. i 4. Odluke 2005/387/PUP na posebnoj sjednici proširenog Znanstvenog odbora EMCDDA-a te je naknadno podneseno Komisiji i Vijeću 6. listopada 2014.

               (14)

               Tvar MT-45 je N,N′-disupstituirani piperazin koji posjeduje cikloheksanski prsten povezan s jednim atomom dušika na piperazinskom prstenu i funkcionalnu grupu 1,2-difeniletila povezanu s drugim atomom dušika. Tvar MT-45 jedan je u nizu 1-(1,2-difeniletil) piperazinskih analgetika otkrivenih u ranim sedamdesetim godinama 20. stoljeća.

               (15)

               U Uniji je tvar MT-45 od listopada 2013. prisutna na tržištu droga na kojem se prodaje kao „istraživačka kemikalija”, uglavnom putem interneta. EMCDDA je identificirao 12 internetskih stranica internetskih opskrbljivača i prodavatelja koji su nudili tvar MT-45 na prodaju, uključujući pojedine čije je sjedište očito u Uniji.

               (16)

               Jedna država članica prijavila je ukupno 28 smrtnih slučajeva do kojih je došlo između studenoga 2013. i srpnja 2014. U većini je slučajeva u biološkim uzorcima analizom potvrđena prisutnost tvari MT-45. Ista država članica prijavila je i 18 trovanja bez smrtnih posljedica čija su klinička svojstva slična trovanju opiodima, a u pojedinim slučajevima odgovaraju antagonistu opiodinih receptora naloksonu.

               (17)

               Više istraživanja na životinjama pokazuju da je akutna toksičnost tvari MT-45 nekoliko puta veća od toksičnosti morfija.

               (18)

               Trenutačno dostupne informacije ukazuju na to da tvar MT-45 nije u raširenoj uporabi. Čini se da tu tvar uglavnom u domu upotrebljavaju ili osobe spremne na isprobavanje nove tvari ili ovisnici o opioidima koji nemaju pristup heroinu ili nekom drugom opioidu. Korisnici mogu kombinirati tvar MT-45 s drugim psihoaktivnim tvarima. Nema informacija o socijalnim rizicima koji se mogu povezati s tvari MT-45.

               (19)

               Ne postoje dokazi o sudjelovanju organiziranog kriminala u proizvodnji, distribuciji, nedopuštenoj trgovini tvari MT-45 i opskrbi njome u Uniji. Nisu poznati kemijski prekursori i metode sinteze koji se upotrebljavaju za proizvodnju tvari MT-45 koja je otkrivena u državama članicama.

               (20)

               Tvar MT-45 ne nalazi se na popisu tvari koje treba kontrolirati na temelju Jedinstvene konvencije Ujedinjenih naroda o opojnim drogama iz 1961. ili Konvencije Ujedinjenih naroda iz 1971. o psihotropnim tvarima. Ona u okviru sustava Ujedinjenih naroda nije bila pod procjenom, trenutačno nije pod procjenom niti se takvu procjenu planira.

               (21)

               Tvar MT-45 nema utvrđenu ili priznanu uporabu humanoj ili veterinarskoj medicini u Uniji. Osim njezine uporabe u analitičkim referentnim materijalima i u znanstvenim istraživanjima u kojima se proučavaju njezina kemijska, farmakološka i toksikološka svojstva, nema nikakvih naznaka da se upotrebljava za druge svrhe.

               (22)

               Iz izvješća o procjeni rizika proizlazi da su dostupni ograničeni znanstveni dokazi o tvari MT-45 te se u njemu ističe da će biti potrebno daljnje istraživanje kako bi se utvrdili zdravstveni i socijalni rizici koje ona predstavlja. Međutim, trenutačno dostupni dokazi i informacije predstavljaju dovoljnu osnovu za podvrgavanje tvari MT-45 kontrolnim mjerama širom Unije. Zbog zdravstvenih rizika koje tvar MT-45 predstavlja, kao što je dokumentirano njezinim otkrivanjem u više smrtnih slučajeva i nepostojanja medicinske vrijednosti te tvari, tvar MT-45 trebalo bi podvrgnuti kontrolnim mjerama.

               (23)

               S obzirom na to da jedna država članica kontrolira tvar MT-45 u okviru nacionalnog zakonodavstva kojim se poštuju obveze na temelju Jedinstvene konvencije Ujedinjenih naroda o opojnim drogama iz 1961. i na temelju Konvencije Ujedinjenih naroda o psihotropnim tvarima iz 1971. i da sedam država članica upotrebljava druge zakonodavne mjere za njezinu kontrolu, podvrgavanje te tvari kontrolnim mjerama širom Unije pomoglo bi izbjegavanju pojave prepreka u prekograničnom izvršavanju zakona i pravosudnoj suradnji te bi pružilo zaštitu od rizika koje dostupnost i uporaba te tvari mogu predstavljati.

               (24)

               Odlukom 2005/387/PUP Vijeću se dodjeljuju provedbene ovlasti s ciljem davanja brzog i stručno utemeljenog odgovora na razini Unije na pojavu novih psihoaktivnih tvari koje su otkrile i prijavile države članice, podvrgavanjem tih tvari kontrolnim mjerama širom Unije. Budući da su ispunjeni uvjeti i postupak za pokretanje izvršavanja takvih provedbenih ovlasti, trebalo bi donijeti provedbenu odluku kako bi se tvari 4,4′-DMAR i MT-45 stavile pod kontrolu diljem Unije.

               (25)

               Odluka 2005/387/PUP obvezuje Dansku te ona stoga sudjeluje u donošenju i primjeni ove Odluke kojom se provodi Odluka 2005/387/PUP.

               (26)

               Odluka 2005/387/PUP obvezuje Irsku te ona stoga sudjeluje u donošenju i primjeni ove Odluke kojom se provodi Odluka 2005/387/PUP.

               (27)

               Odluka 2005/387/PUP ne obvezuje Ujedinjenu Kraljevinu te ona stoga ne sudjeluje u donošenju ove Odluke kojom se provodi Odluka 2005/387/PUP, ova Odluka je ne obvezuje niti se na nju primjenjuje,

         DONIJELO JE OVU ODLUKU:
   Članak 1.
   Sljedeće nove psihoaktivne tvari podvrgavaju se kontrolnim mjerama diljem Unije:

               (a)

               4-metil-5-(4-metilfenil)-4,5-dihidrooksazol-2-amin (4,4′-DMAR);

               (b)

               1-cikloheksil-4-(1,2-difeniletil)piperazin (MT-45).

         Članak 2.
   Do 21. listopada 2016. države članice poduzimaju potrebne mjere, u skladu sa svojim nacionalnim zakonodavstvom, za podvrgavanje novih psihoaktivnih tvari iz članka 1. kontrolnim mjerama i kaznenim sankcijama, kako je predviđeno u njihovom zakonodavstvu kojim se poštuju njihove obveze na temelju Jedinstvene konvencije Ujedinjenih naroda o opojnim drogama iz 1961. i/ili na temelju Konvencije Ujedinjenih naroda o psihotropnim tvarima iz 1971.
   Članak 3.
   Ova Odluka stupa na snagu sljedećeg dana od dana objave u Službenom listu Europske unije.
   Ova Odluka primjenjuje se u skladu s Ugovorima.

      Sastavljeno u Luxembourgu 8. listopada 2015.

            Za Vijeće

            Predsjednik

         J. ASSELBORN

      (1)  SL L 127, 20.5.2005., str. 32.


title: 2014/843/EU, Euratom: Provedbena odluka Komisije оd 26. studenoga 2014. o izmjeni Provedbene Odluke 2013/747/EU, Euratom o odobrenju Ujedinjenoj Kraljevini da primjenjuje određene približne procjene za izračun osnovice vlastitih sredstava od PDV-a (priopćeno pod brojem dokumenta C(2014) 8924)

text:
               28.11.2014

               HR

               Službeni list Europske unije

               L 343/31

         PROVEDBENA ODLUKA KOMISIJE
   оd 26. studenoga 2014.
   o izmjeni Provedbene Odluke 2013/747/EU, Euratom o odobrenju Ujedinjenoj Kraljevini da primjenjuje određene približne procjene za izračun osnovice vlastitih sredstava od PDV-a

         (priopćeno pod brojem dokumenta C(2014) 8924)

   (Vjerodostojan je samo tekst na engleskom jeziku)

      (2014/843/EU, Euratom)

   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Ugovor o osnivanju Europske zajednice za atomsku energiju,
   uzimajući u obzir Uredbu Vijeća (EEZ, Euratom) br. 1553/89 od 29. svibnja 1989. o konačnom jedinstvenom režimu ubiranja vlastitih sredstava koja proizlaze iz poreza na dodanu vrijednost (1), a posebno njezin članak 6. stavak 3. drugu alineju,
   nakon savjetovanja sa Savjetodavnim odborom za vlastita sredstva,
   budući da:

               (1)

               Na temelju članka 371. Direktive Vijeća 2006/112/EZ (2) Ujedinjena Kraljevina može nastaviti izuzimati transakcije iz Priloga X., dijela B te Direktive ako je izuzimala te transakcije na dan 1. siječnja 1978.; te transakcije moraju se uzeti u obzir pri utvrđivanju osnovice vlastitih sredstava od PDV-a.

               (2)

               U odgovoru od 22. travnja 2014. na dopis Komisije od 4. veljače 2014. u vezi s pojednostavnjenjem kontrole vlastitih sredstava od PDV-a (3), Ujedinjena Kraljevina je od Komisije zatražila odobrenje za primjenu fiksnih postotaka međuosnovice za izračun osnovice vlastitih sredstava od PDV-a za transakcije iz Priloga X. dijela B točaka 7. i 9. Direktive 2006/112/EZ za financijske godine od 2014. do 2020. Ujedinjena Kraljevina je dokazala da je dosadašnji postotak tijekom vremena ostao stabilan. Stoga bi Ujedinjenoj Kraljevini trebalo odobriti da za izračun osnovice vlastitih sredstava od PDV-a primjenjuje fiksne postotke u skladu s dopisom koji je poslala Komisija.

               (3)

               Zbog transparentnosti i pravne sigurnosti primjereno je vremenski ograničiti primjenjivost odobrenja.

               (4)

               Stoga je primjereno na odgovarajući način izmijeniti Provedbenu odluku Komisije 2013/747/EU, Euratom (4),

         DONIJELA JE OVU ODLUKU:
   Članak 1.
   Provedbena odluka 2013/747/EU, Euratom mijenja se kako slijedi:

               1.

               Članak 1. zamjenjuje se sljedećim:
               „Članak 1.
               Za izračun osnovice vlastitih sredstava od PDV-a od 1. siječnja do 31. prosinca 2013., Ujedinjenoj Kraljevini odobrava se primjena približnih procjena za sljedeće kategorije transakcija iz Priloga X. dijela B Direktive 2006/112/EZ:

                           Isporuka građevinskog zemljišta (točka 9.).”

               2.

               Nakon članka 1. umeću se sljedeći članci 1.a i 1.b:
               „Članak 1.a
               Za izračun osnovice vlastitih sredstava od PDV-a od 1. siječnja 2014. do 31. prosinca 2020. Ujedinjenoj Kraljevini odobrava se primjena 0,01 % međuosnovice na transakcije iz Priloga X. dijela B točke 7. (bolnice) Direktive 2006/112/EZ.
               Članak 1.b
               Za izračun osnovice vlastitih sredstava od PDV-a od 1. siječnja 2014. do 31. prosinca 2020. Ujedinjenoj Kraljevini odobrava se primjena 0,004 % međuosnovice na transakcije iz Priloga X. dijela B točke 9. (objekti i građevinsko zemljište) Direktive 2006/112/EZ.”

               3.

               Briše se članak 2.

         Članak 2.
   Ova je Odluka upućena Ujedinjenoj Kraljevini Velike Britanije i Sjeverne Irske.

      Sastavljeno u Bruxellesu 26. studenoga 2014.

            Za Komisiju

         Kristalina GEORGIEVA

            Potpredsjednica

      (1)  SL L 155, 7.6.1989., str. 9.

      (2)  Direktiva Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost (SL L 347, 11.12.2006., str. 1.).

      (3)  Ares(2014)261136.

      (4)  Provedbena odluka Komisije 2013/747/EU, Euratom od 10. prosinca 2013. o odobrenju Ujedinjenoj Kraljevini da upotrebljava određene približne procjene za izračun osnovice vlastitih sredstava od PDV-a (SL L 333, 12.12.2013., str. 79.).


title: Provedbena odluka Komisije (EU) 2016/1943 оd 4. studenoga 2016. u skladu s člankom 3. stavkom 3. Uredbe (EU) br. 528/2012 Europskog parlamenta i Vijeća o uporabi parafinskog ulja za premazivanje jaja radi nadzora veličine populacije ptica gnjezdarica (Tekst značajan za EGP )

text:
               5.11.2016

               HR

               Službeni list Europske unije

               L 299/90

         PROVEDBENA ODLUKA KOMISIJE (EU) 2016/1943
   оd 4. studenoga 2016.
   u skladu s člankom 3. stavkom 3. Uredbe (EU) br. 528/2012 Europskog parlamenta i Vijeća o uporabi parafinskog ulja za premazivanje jaja radi nadzora veličine populacije ptica gnjezdarica
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 528/2012 Europskog parlamenta i Vijeća od 22. svibnja 2012. o stavljanju na raspolaganje na tržištu i uporabi biocidnih proizvoda (1), a posebno njezin članak 3. stavak 3.,
   budući da:

               (1)

               Ujedinjena Kraljevina od Komisije je 3. ožujka 2016. zatražila da odluči u skladu s člankom 3. stavkom 3. Uredbe (EU) br. 528/2012 je li parafinsko ulje koje se upotrebljava za premazivanje jaja ptica gnjezdarica kao što su guske i galebovi radi nadzora veličine njihovih populacija i ograničavanja mogućnosti zalijetanja ptica u zrakoplove u zračnim lukama i oko njih biocidni proizvod u smislu članka 3. stavka 1. točke (a) te Uredbe.

               (2)

               Prema informacijama koje je dostavila Ujedinjena Kraljevina, premazivanjem jajeta uljem zametak u razvoju lišava se kisika fizičkim zatvaranjem pora na ljusci jajeta, što dovodi do gušenja zametka ptice.

               (3)

               Najprije je potrebno razmotriti odgovara li parafinsko ulje koje se upotrebljava za premazivanje jaja definiciji biocidnog proizvoda iz članka 3. stavka 1. točke (a) Uredbe (EU) br. 528/2012.

               (4)

               Parafinsko ulje ispunjava uvjet iz članka 3. stavka 1. točke (a) te Uredbe kao „tvar” ili „smjesa” u smislu članka 3. stavka 2. Uredbe (EZ) br. 1907/2006 Europskog parlamenta i Vijeća (2).

               (5)

               Parafinsko ulje namijenjeno je nadzoru veličine populacije ptica gnjezdarica poput gusaka i galebova koje odgovaraju definiciji štetnog organizma iz članka 3. stavka 1. točke (g) Uredbe (EU) br. 528/2012 s obzirom na to da mogu imati štetan učinak na životinje ili ljude.

               (6)

               U dostavljenim informacijama navodi se da se parafinsko ulje upotrebljava u postupku premazivanja jaja s namjerom da se unište, odvrate, učine bezopasnima i nadziru štetni organizmi te spriječi njihovo djelovanje.

               (7)

               S obzirom na to da parafinsko ulje samo fizički sprečava disanje ciljnog organizma te da ni u kojem trenutku nema kemijskog ili biološkog djelovanja parafinskog ulja, ne može se smatrati da mu je namjena kemijsko djelovanje na taj organizam.

               (8)

               Budući da se s pomoću parafinskog ulja štetni organizmi nadziru običnim fizičkim ili mehaničkim djelovanjem, ono ne odgovara definiciji biocidnog proizvoda iz članka 3. stavka 1. točke (a) Uredbe (EU) br. 528/2012.

               (9)

               Mjere predviđene ovom Odlukom u skladu su s mišljenjem Stalnog odbora za biocidne proizvode,

         DONIJELA JE OVU ODLUKU:
   Članak 1.
   Ako se upotrebljava za premazivanje jaja radi nadzora veličine populacije ptica gnjezdarica, parafinsko ulje nije biocidni proizvod u smislu članka 3. stavka 1. točke (a) Uredbe (EU) br. 528/2012.
   Članak 2.
   Ova Odluka stupa na snagu dvadesetog dana od dana objave u Službenom listu Europske unije.

      Sastavljeno u Bruxellesu 4. studenoga 2016.

            Za Komisiju

            Predsjednik

         Jean-Claude JUNCKER

      (1)  SL L 167, 27.6.2012., p. 1.

      (2)  Uredba (EZ) br. 1907/2006 Europskog parlamenta i Vijeća od 18. prosinca 2006. o registraciji, evaluaciji, autorizaciji i ograničavanju kemikalija (REACH) i osnivanju Europske agencije za kemikalije te o izmjeni Direktive 1999/45/EZ i stavljanju izvan snage Uredbe Vijeća (EEZ) br. 793/93 i Uredbe Komisije (EZ) br. 1488/94 kao i Direktive Vijeća 76/769/EEZ i direktiva Komisije 91/155/EEZ, 93/67/EEZ, 93/105/EZ i 2000/21/EZ (SL L 396, 30.12.2006., str. 1.).


title: 2013/770/EU: Provedbena odluka Komisije оd 17. prosinca 2013. o osnivanju Izvršne agencije za potrošače, zdravlje i hranu te o stavljanju izvan snage Odluke 2004/858/EZ

text:
               18.12.2013

               HR

               Službeni list Europske unije

               L 341/69

         PROVEDBENA ODLUKA KOMISIJE
   оd 17. prosinca 2013.
   o osnivanju Izvršne agencije za potrošače, zdravlje i hranu te o stavljanju izvan snage Odluke 2004/858/EZ
   (2013/770/EU)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu Vijeća (EZ) br. 58/2003 od 19. prosinca 2002. o utvrđivanju statuta izvršnih agencija kojima se povjeravaju određene zadaće vezane uz upravljanje programima Zajednice (1), a posebno njezin članak 3.,
   budući da:

               (1)

               Uredbom (EZ) br. 58/2003 Komisija se ovlašćuje za delegiranje ovlasti izvršnim agencijama za provedbu cijelog ili dijela programa ili projekta Unije, u ime Komisije i pod njezinom nadležnošću.

               (2)

               Zadaće provedbe programa povjeravaju se izvršnim agencijama kako bi se Komisija mogla usredotočiti na svoje osnovne djelatnosti i funkcije koje nije moguće povjeriti vanjskim izvršiteljima, pri čemu Komisija ne gubi kontrolu nad djelatnostima kojima upravljaju te izvršne agencije niti se odriče krajnje odgovornosti za njih.

               (3)

               Delegiranje zadaća povezanih s provedbom programa izvršnoj agenciji zahtijeva jasnu podjelu između faza programiranja koje uključuju široko diskrecijsko pravo pri donošenju odluka uvjetovanih političkim čimbenicima, za što je odgovorna Komisija, i provedbe projekata, što se povjerava izvršnoj agenciji.

               (4)

               Odlukom 2004/858/EZ (2) Komisija je osnovala Izvršnu agenciju za Program javnog zdravlja (u daljnjem tekstu Agencija) te joj je povjerila upravljanje programom djelovanja Zajednice u području javnog zdravlja, za razdoblje od 1. siječnja 2003. do 31. prosinca 2008. donesenim Odlukom br. 1786/2002/EZ Europskog parlamenta i Vijeća (3).

               (5)

               Komisija je nakon toga nekoliko puta izmijenila mandat Agencije kako bi se proširio i njime obuhvatilo upravljanje novim projektima i programima. Odlukom Komisije 2008/544/EZ (4)„Izvršna agencija za Program javnog zdravlja” preoblikovana je u „Izvršnu agenciju za zdravlje i potrošače”, mandat joj je produžen do 31. prosinca 2015. te je uključena u provedbu programa javnog zdravlja 2008.–2013. donesenog Odlukom br. 1350/2007/EZ Europskog parlamenta i Vijeća (5), programa zaštite potrošača 2007.–2013. donesenog Odlukom br. 1926/2006/EZ Europskog parlamenta i Vijeća (6) te mjera izobrazbe za sigurnost hrane obuhvaćenih Direktivom Vijeća 2000/29/EZ (7) i Uredbom (EZ) br. 882/2004 Europskog parlamenta i Vijeća (8). Provedbenom odlukom Komisije 2012/740/EU (9) prošireno je područje primjene aktivnosti Agencije na mjere izobrazbe izvan država članica te joj je povjereno upravljanje mjerama izobrazbe za sigurnost hrane obuhvaćenih Odlukom Komisije C(2012) 1548 (10) te člankom 22. stavcima 1. i 3. Uredbe (EZ) br. 1905/2006 Europskog parlamenta i Vijeća (11). Njome je Agenciji povjereno i upravljanje sporazumom s ANEC-om, Europskim glasom potrošača pri standardizaciji, koji je uređen Uredbom (EU) br. 1025/2012 Europskog parlamenta i Vijeća (12).

               (6)

               Agencija osnovana Odlukom 2004/858/EZ dokazala je da je uspješna i učinkovita. Vanjski su stručnjaci proveli privremenu evaluaciju Izvršne agencije za program javnog zdravlja (od srpnja 2008. poznata kao Izvršna agencija za zdravlje i potrošače). Završnim se izvješćem od prosinca 2010. pokazalo da bi Agencija mogla učinkovitije obavljati zadaće provedbe programa javnog zdravlja, dok Komisija osigurava cjelokupno upravljanje tim programima i mjerama Zajednice.

               (7)

               U Komunikaciji od 29. lipnja 2011.„Proračun za Europu 2020.” (13) Komisija je predložila korištenje mogućnosti većeg delegiranja zadaća postojećim izvršnim agencijama za provedbu programâ Unije u okviru sljedećeg višegodišnjeg financijskog okvira.

               (8)

               Iz analize troškova i koristi (14) provedene u skladu s člankom 3. stavkom 1. Uredbe (EZ) br. 58/2003 vidljivo je da bi se povjeravanjem zadaća provedbe programa povezanih s programom zaštite potrošača, programom javnog zdravlja te mjerama izobrazbe za sigurnost hrane Agenciji ostvarile znatne kvalitativne i kvantitativne koristi u usporedbi s upravljanjem unutar Komisije u okviru kojeg bi svim aspektima novih programa interno upravljala Komisija. Ta su tri programa nasljednika u skladu s mandatom i misijom Agencije i znače nastavak djelatnosti Agencije. Agencija je tijekom nekoliko godina stekla kompetentnost, vještine i sposobnost za obavljanje tih programa. Komisija i korisnici programa imali bi koristi od iskustva i stručnosti koje je Agencija stekla i od rezultirajuće proizvodne dobiti, posebice od visokokvalitetnog upravljanja programom, pojednostavnjenja postupaka i boljeg pružanja usluga kada je riječ o bržem sklapanju ugovora i plaćanju. Tijekom vremena Agencija je razvila učinkovitije načine osiguravanja pristupačnosti za korisnike programa i visoke vidljivosti Unije kao promicateljice tih programa. Delegiranjem upravljanja programima Agenciji osigurao bi se poslovni kontinuitet za korisnike programa i dionike trenutačno delegiranih programa. Prelazak na obavljanje zadaća u Komisiji imao bi negativne posljedice. Delegiranjem upravljanja programima Agenciji procjenjuje se da će uštedjeti 14 milijuna eura u razdoblju 2014. –2024. u usporedbi s njihovim upravljanjem unutar Komisije.

               (9)

               Kako bi se izvršnim agencijama osigurao jasan identitet, Komisija je, koliko je to bilo moguće, pri utvrđivanju njihovih novih mandata podijelila posao po tematskim područjima.

               (10)

               Upravljanje programima i djelatnostima, koje trenutačno provodi agencija, tj. programom javnog zdravlja za razdoblje 2008.–2013. donesenim Odlukom br. 1350/2007/EZ, programom zaštite potrošača za razdoblje 2007.–2013. donesenim Odlukom br. 1926/2006/EC, mjerama izobrazbe za sigurnost hrane obuhvaćenim Direktivom 2000/29/EZ, Uredbom (EZ) br. 882/2004, Uredbom (EZ) br. 1905/2006 i Odlukom C(2012) 1548 i upravljanje sporazumom s ANEC-om koji je uređen Uredbom (EU) br. 1025/2012 te upravljanje programom zaštite potrošača za razdoblje 2014.–2020. (15), programom javnog zdravlja za razdoblje 2014.–2020. (16) te mjerama izobrazbe za sigurnost hrane obuhvaćene Uredbom (EZ) br. 882/2004 i Direktivom 2000/29/EZ uključuje provedbu tehničkih projekata u koje nije uključeno donošenje političkih odluka i zahtijeva visoku razinu tehničke i financijske stručnosti tijekom cijelog ciklusa projekta.

               (11)

               Agencija treba biti nadležna za pružanje usluga administrativne i logističke potpore posebice kada bi centralizacija tih usluga potpore rezultirala dodatnim koristima u području troškovne učinkovitosti i ekonomijom razmjera.

               (12)

               Kako bi se osigurala dosljedna i pravodobna provedba ove Odluke i dotičnih programa, potrebno je osigurati da Agencija obavlja svoje zadaće povezane s provedbom tih programa podložno stupanju tih programa na snagu i od datuma njihova stupanja na snagu.

               (13)

               Potrebno je osnovati Izvršnu agenciju za potrošače, zdravlje i hranu. Ona bi trebala zamijeniti i naslijediti izvršnu agenciju osnovanu Odlukom 2004/858/EZ. Agencija bi trebala djelovati u skladu s općim statutom koji je propisan Uredbom (EZ) br. 58/2003.

               (14)

               Odluku 2004/858/EZ treba stoga staviti izvan snage i utvrditi prijelazne odredbe.

               (15)

               Mjere predviđene ovom Odlukom u skladu su s mišljenjem Odbora za izvršne agencije,

         DONIJELA JE OVU ODLUKU:
   Članak 1.
   Osnivanje
   Ovime se osniva Izvršna agencija za potrošače, zdravlje i hranu (u daljnjem tekstu „Agencija”) te ona treba zamijeniti i naslijediti izvršnu agenciju osnovanu Odlukom Komisije 2004/858/EZ od 1. siječnja 2014. do 31. prosinca 2024., čiji se statut uređuje Uredbom (EZ) br. 58/2003.
   Članak 2.
   Sjedište
   Sjedište Agencije je u Luxembourgu.
   Članak 3.
   Ciljevi i zadaće
   1.   Agenciji se ovime povjerava provedba dijelova sljedećih programa i aktivnosti Unije:

               (a)

               program zaštite potrošača 2014.–2020.;

               (b)

               program javnog zdravlja 2014.–2020.;

               (c)

               mjere izobrazbe za sigurnost hrane obuhvaćene Direktivom 2000/29/EZ i Uredbom (EZ) br. 882/2004.

         Prvi podstavak primjenjuje se podložno stupanju na snagu svakog od tih programa i od datuma njihova stupanja na snagu.
   2.   Agenciji se ovime povjerava provedba preostalih sljedećih programa i aktivnosti:

               (a)

               program zaštite potrošača 2007.–2013.;

               (b)

               program javnog zdravlja 2008.–2013.;

               (c)

               mjere izobrazbe za sigurnost hrane obuhvaćene Direktivom 2000/29/EZ, Uredbom (EZ) br. 882/2004, Uredbom (EZ) br. 1905/2006 i Odlukom C(2012) 1548;

               (d)

               upravljanje sporazumom s ANEC-om, Europskim glasom potrošača pri standardizaciji, koji je uređen Uredbom (EU) br. 1025/2012.

         3.   Agencija je nadležna za sljedeće zadaće povezane s provedbom dijelova programâ i aktivnosti Unije iz stavaka 1. i 2.:

               (a)

               upravljanje svim ili pojedinim fazama provedbe i svim ili pojedinim fazama posebnih projekata na temelju odgovarajućih programa rada koje je donijela Komisija, u slučaju kada Komisija za to ovlasti Agenciju putem instrumenta delegiranja;

               (b)

               donošenje instrumenata za proračunsko izvršenje prihoda i rashoda te provođenje svih operacija koje su potrebe za upravljanje programom, u slučaju kada Komisija za to ovlasti Agenciju putem instrumenta delegiranja;

               (c)

               pružanje potpore u provedbi programa, u slučaju kada Komisija za to ovlasti Agenciju putem instrumenta delegiranja.

         4.   Ako je to predviđeno instrumentom o delegiranju, Agencija može biti nadležna za pružanje pomoćnih administrativnih i logističkih usluga tijelima koje provode programe u okviru mandata programa na koji se instrument odnosi.
   Članak 4.
   Trajanje mandata
   1.   Članovi upravnog odbora imenuju se na razdoblje od dvije godine.
   2.   Ravnatelj se imenuje na razdoblje od četiri godine.
   Članak 5.
   Nadzor i izvješćivanje o provedbi
   Agencija podliježe nadzoru Komisije i redovito izvješćuje o napretku u provedbi programa Unije ili njihovih dijelova za koje je nadležna u skladu s dogovorima i u rokovima koji su predviđeni instrumentom delegiranja.
   Članak 6.
   Izvršenje operativnog proračuna
   Agencija izvršava operativni proračun u skladu s odredbama Uredbe Komisije (EZ) br. 1653/2004. (17)

   Članak 7.
   Stavljanje izvan snage i prijelazne odredbe
   1.   Odluka 2004/858/EZ stavlja se izvan snage s učinkom od 1. siječnja 2014. Upućivanja na odluku stavljenu izvan snage tumače se kao upućivanja na ovu Odluku.
   2.   Agencija se smatra pravnim sljednikom izvršne agencije osnovane Odlukom 2004/858/EZ.
   3.   Ne dovodeći u pitanje reviziju razvrstavanja upućenih dužnosnika u razrede predviđenu instrumentom delegiranja, ova Odluka ne utječe na prava i obveze osoblja zaposlenoga u Agenciji, uključujući i ravnatelja Agencije.
   Članak 8.
   Stupanje na snagu
   Ova Odluka stupa na snagu sljedećeg dana od dana objave u Službenom listu Europske unije.
   Primjenjuje se od 1. siječnja 2014.

      Sastavljeno u Bruxellesu 17. prosinca 2013.

            Za Komisiju

            Predsjednik

         José Manuel BARROSO

      (1)  SL L 11, 16.1.2003., str. 1.

      (2)  Odluka 2004/858/EZ od 15. prosinca 2004. o osnivanju izvršne agencije, „Izvršne agencije za zdravlje i potrošače”, za upravljanje aktivnostima Zajednice u području javnog zdravlja u skladu s Uredbom Vijeća (EZ) br. 58/2003 (SL L 369, 16.12.2004., str. 73.).

      (3)  Odluka br. 1786/2002/EZ Europskog parlamenta i Vijeća od 23. rujna 2002. o usvajanju programa djelovanja Zajednice u području javnog zdravlja (2003. –2008.) (SL L 271, 9.10.2002., str.1.).

      (4)  Odluka Komisije 2008/544/EZ od 20. lipnja 2008. o izmjeni Odluke 2008/858/EZ radi preoblikovanja „Izvršne agencije za Program javnog zdravlja” u „Izvršnu agenciju za zdravlje i potrošače” (SL L 173, 3.7.2008., str. 27.).

      (5)  Odluka br. 1350/2007/EZ Europskog parlamenta i Vijeća od 23. listopada 2007. o uspostavljanju drugog programa aktivnosti Zajednice u području zdravstva (2008.–2013.) (SL L 301, 20.11.2007., str. 3).

      (6)  Odluka br. 1926/2006/EZ Europskog parlamenta i Vijeća od 18. prosinca 2006. o uspostavi programa djelovanja Zajednice u području politike zaštite potrošača (2007.–2013.) (SL L 404, 30.12.2006., str. 39.).

      (7)  Direktiva Vijeća 2000/29/EZ od 8. svibnja 2000. o zaštitnim mjerama protiv unošenja u Zajednicu organizama štetnih za bilje ili biljne proizvode i protiv njihovog širenja unutar Zajednice (SL L 169, 10.7.2000., str. 1.).

      (8)  Uredba (EZ) br. 882/2004 Europskog parlamenta i Vijeća od 29. travnja 2004. o službenom kontrolama koje se provode radi provjeravanja poštivanja propisa o hrani i hrani za životinje te propisa o zdravlju i dobrobiti životinja (SL L 165, 30.4.2004., str. 1.).

      (9)  Provedbena odluka Komisije 2012/740/EU od 29. studenoga 2012. o izmjeni Odluke 2004/858/EZ, kako je izmijenjena Odlukom 2008/544/EZ, o osnivanju Izvršne agencije za zdravlje i potrošače u primjeni Uredbe Vijeća (EZ) br. 58/2003 (SL L 331, 1.12.2012., str. 50.).

      (10)  Odluka Komisije C(2012) 1548 od 15. ožujka 2012. o usvajanju programa djelovanja u 2012. godini, koji služi kao financijska odluka za financiranje projekata na području vanjskotrgovinskih odnosa, uključujući pristup tržištima zemalja izvan Europske unije i inicijative u području potpora vezanih za trgovinu.

      (11)  Uredba (EZ) br. 1905/2006 Europskog parlamenta i Vijeća od 18. prosinca 2006. o uspostavljanju instrumenta financiranja za razvojnu suradnju (SL L 378, 27.12.2006., str. 41.).

      (12)  Uredba (EU) br. 1025/2012 Europskog parlamenta i Vijeća od 25. listopada 2012. o europskoj normizaciji, o izmjeni direktiva Vijeća 89/686/EEZ i 93/15/EEZ i direktiva 94/9/EZ, 94/25/EZ, 95/16/EZ, 97/23/EZ, 98/34/EZ, 2004/22/EZ, 2007/23/EZ, 2009/23/EZ i 2009/105/EZ Europskog parlamenta i Vijeća te o stavljanju izvan snage Odluke Vijeća 87/95/EEZ i Odluke br. 1673/2006/EZ Europskog parlamenta i Vijeća (SL L 316, 14.11.2012., str. 12.).

      (13)  Komunikacija Komisije Europskom parlamentu, Vijeću, Europskom gospodarskom i socijalnom odboru i Odboru regija – Proračun za Europu 2020. COM(2011)500 završna verzija.

      (14)  Analiza troškova i koristi delegiranja određenih zadaća povezanih s provedbom programa Unije 2014. –2020. izvršnim agencijama (završno izvješće 19. kolovoza 2013.).

      (15)  Komisijin prijedlog COM(2011) 707 od 9. studenoga 2011. Uredbe Europskog parlamenta i Vijeća o programu zaštite potrošača 2014. –2020.

      (16)  Komisijin prijedlog COM(2011) 709 od 9. studenoga 2011. Uredbe Europskog parlamenta i Vijeća o donošenju programa Zdravlje za rast, trećeg višegodišnjeg programa djelovanja EU-a u području zdravstva za razdoblje 2014. –2020.

      (17)  Uredba Komisije (EZ) br. 1653/2004 od 21. rujna 2004. o standardnoj financijskoj uredbi za izvršne agencije na temelju Uredbe Vijeća (EZ) br. 58/2003 o utvrđivanju statuta kojim se izvršnim agencijama povjeravaju određene zadaće vezane uz upravljanje programima Zajednice (SL L 297, 22.9.2004., str. 6.).